Tulisan Jawi yang Tidak Pernah Mengalah

Untuk mendapatkan maklumat terkini, ikuti kami melalui Telegram

Zaman kesultanan Melayu telah menyaksikan tulisan Jawi sebagai nadi penting yang menjadi komunikasi tulisan antara kerajaan Melayu untuk berhubungan antara satu sama lain menerusi pengutusan warkah malahan pihak Eropah juga telah belajar dan menggunakan tulisan Jawi serta menggunakan medium yang sama untuk berurusan dengan pemerintah kerajaan Melayu.

Hal ini membuktikan bahawa tulisan Jawi mempunyai keistimewaannya tersendiri sehingga diangkat sebagai tulisan penghubung masyarakat dunia. Walaupun penaklukan bumi bertuah ini telah terjadi dan berkembangnya tulisan Rumi Latin yang tidak dapat disekat, dokumen pengisytiharan kemerdekaan Tanah Melayu tetap ditulis dalam tulisan Jawi.

Tulisan yang melambangkan kemajuan dan kemegahan tamadun Melayu ini acap kali menghadapi onak durinya yang tersendiri. Akta Bahasa Kebangsaan 1963/67 menyebut, “Tulisan bagi bahasa kebangsaan ialah tulisan Rumi, dengan syarat bahawa tulisan ini tidak melarang penggunaan tulisan Melayu, yang lebih dikenali dengan nama tulisan Jawi bagi bahasa kebangsaan” sebenarnya telah memberikan cabaran tersirat kepada tulisan Jawi.

Tanpa disedari, penggunaan tulisan Jawi semakin menapak ke belakang, ditinggalkan oleh tulisan Rumi yang semakin mekar dan berasimilasi dalam kehidupan masyarakat. Perkara yang paling sadis apabila terdapat ideologi yang menjajah minda dan menimbulkan persepsi negatif kepada tulisan Jawi yang kononnya tidak mesra pengguna, bersifat ortodoks dan tidak relevan untuk diaplikasikan dalam arus perdana.

Profesor Dr. Kang Kyoung Seok, pakar Jawi dari Korea sering kali menyatakan dalam kajian yang dilakukannya bahawa tulisan Jawi akan mengalami kepupusan dalam jangka masa 10 tahun hingga 20 tahun jika tidak lagi dipraktikkan. Seharusnya pernyataan daripada sarjana ini diambil dengan langkah serius. Sikap membungkamkan tulisan Jawi seharusnya dibuang dengan tidak menjadikannya sebagai tulisan alternatif atau digunakan semasa perlu sahaja. Masyarakat perlu sentiasa sedar bahawa tulisan ini ialah identiti kepada masyarakat Malaysia.

Kita sangat berbangga dengan hasil manuskrip Melayu yang telah menjadi robekan bangsa asing untuk mengetahui falsafah dan pemikiran bangsa Malaysia, tetapi tetap membiarkan ilmu yang terkandung di dalamnya terbengkalai tanpa waris penelaah. Respons membatu terhadap situasi tersebut menyebabkan nasib tulisan Jawi ibarat nyawa di hujung tanduk. Kesan yang paling nyata apabila bahan berharga tersebut hanya selayaknya menjadi pameran tanpa diulit dengan sebaik-baiknya.

Pendigitalan manuskrip Melayu yang tidak dinafikan menelan perbelanjaan yang tinggi juga tidak akan menjadi pemangkin kepada penyelongkaran ilmu watan jika gagal menguasai tulisan Jawi. Kelekaan yang berpanjangan seperti ini akan merugikan kita sendiri. Walau bagaimanapun, terdapat usaha gigih daripada para pejuang tulisan Jawi untuk membendung masalah ini daripada berterusan.

Evolusi sistem tulisan Jawi yang bermula daripada Sistem Ejaan Jawi Pakatan sehinggalah Sistem Ejaan Jawi Yang Disempurnakan bertujuan untuk merekayasa tulisan Jawi agar sentiasa relevan dan mengikut peredaran masa serta dapat digunakan dalam semua bidang. Selain dapat berdaya saing di persada Revolusi Industri 4.0, slot seperti Klinik Jawi yang dikendalikan oleh pakar dan disiarkan di radio dan di Facebook Institut Kefahaman Islam Malaysia (IKIM) merupakan suatu inisiatif bagi menjelaskan padanan penggunaan ejaan dengan istilah dalam bidang profesional. Slot-slot seperti ini perlu diperluaskan di semua saluran radio agar setiap lapisan masyarakat tanpa mengira umur, bangsa serta agama mendapat manfaat daripadanya dengan lebih memahami kaedah yang betul mempelajari tulisan Jawi.

Penulis sangat kagum dan bangga apabila membaca tulisan Jawi yang digunakan pada nama bangunan, gedung perniagaan, papan iklan, nama jalan dan juga pejabat. Hal ini menandakan bahawa tulisan Jawi menjadi pilihan utama berselang seli dengan tulisan lain. Jika pergi ke beberapa negeri, misalnya ke Kelantan, Terengganu dan Johor, mata dan mulut kita akan turut sama berkolaboratif dengan tulisan tersebut.

Namun demikian, kita tidak ingin tulisan tersebut hanya menjadi seperti seni arca tontonan bacaan di samping terpesona akan bentuk tulisannya yang cantik semata-mata. Oleh itu, untuk menghidupkan suasana tersebut, kita perlu meraikan tulisan Jawi menjadi lebih berdimensi. Misalnya, dengan menggunakannya sebagai tanda pada harga, tulisan pada logo atau pakaian uniform pekerja dan plat nombor kenderaan.

Kempen “Hari Jumaat Hari Jawi” yang diperkenalkan oleh Jabatan Perdana Menteri (Hal Ehwal Agama) pada tahun 2020 merupakan iltizam bagi menzahirkan pemartabatan tulisan Jawi di rangkaian televisyen utama negara. Penggunaan tulisan Jawi di paparan Berita Al-Hijrah membuktikan bahawa tulisan ini berwibawa dan dapat menyampaikan maksud tanpa sebarang cacat cela.

Kempen seperti ini perlu digiatkan lagi dengan pemaparan tulisan Jawi pada setiap iklan televisyen dan juga perlu memberikan ruang slot secara visual untuk mempromosikan tulisan ini. Selain itu, bagi menyemarakkan lagi tulisan Jawi di seluruh negara, perlu ada satu acara sambutan seperti Dekad Bahasa Kebangsaan yang diadakan di setiap zon negeri secara berjadual.

Kepemimpinan melalui teladan yang ditunjukkan oleh mantan Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Albakri juga perlu dicontohi. Beliau telah menggunakan tulisan Jawi dalam urusan rasmi jabatan tersebut melalui kenyataan media, kepala surat rasmi menteri dan juga media sosial rasmi jabatan tersebut. Tindakan ini telah mendapat sokongan penuh daripada mantan Perdana Menteri, Tan Sri Muhyiddin Yassin pada tahun 2021 dalam Majlis Pelancaran Buku Budi Asas Tamadun dan Pameran Jawi Jiwa Bangsa, Seni Tonggak Budaya di Pusat Pelancongan Malaysia yang menggesa agar agensi kerajaan dan tidak terkecuali pihak swasta, bersama-sama mempromosikan penggunaan tulisan Jawi.

Walaupun dikotomi yang wujud dari pelbagai sudut, perjuangan untuk tulisan Jawi tidak pernah luntur. Penerbitan Kamus Dewan Perdana pada tahun 2020 ialah satu usaha mengangkat maruah tulisan Jawi sebagai tulisan bagi bahasa Melayu. Satu perkembangan yang sangat memberangsangkan apabila pelbagai aplikasi secara dalam talian dibangunkan untuk memasyarakatkan tulisan Jawi kepada tulisan Rumi di arena teknologi multimedia.

Antaranya termasuklah http://ebayt.muip.gov.my/jawi/, https://www.ejawi.net/converterV2.php?go=rumi dan Jawigram. Pembangunan aplikasi teknologi ini tidak pernah terpadam malahan tumbuh seperti cendawan selepas hujan untuk terus membantu masyarakat yang ingin mengetahui tentang pemodenan ejaan tulisan Jawi.

Pengetahuan tentang tulisan Jawi ini perlulah berkesinambungan, iaitu dari peringkat sekolah rendah dengan pembelajaran asas dan seterusnya dikembangkan dan diperkukuhkan lagi di peringkat menengah dan juga universiti. Gerak kerja ini bukanlah dipusatkan kepada kursus Pendidikan Islam semata-mata tetapi perlu diperluaskan menerusi subjek lain atau kursus yang berdiri sendirinya dengan nama yang cenderung tentang tulisan Jawi.

Memang tidak dapat disangkal, dengan mempelajari tulisan Jawi akan dapat membantu umat Islam membaca al-Quran. Namun begitu, janganlah hal ini dijadikan alasan utama kepada pihak lain untuk tidak mempelajari tulisan Jawi. Oleh itu, cadangan seperti aktiviti pembacaan prosa ataupun puisi dalam tulisan Jawi seperti  buku bacaan wajib dengan adanya penilaian peperiksaan perlu diperkenalkan. Perkara ini akan menyebabkan ahli masyarakat cakna dan mempelajari tulisan ini.

Walaupun pelbagai desakan untuk memartabatkan tulisan Jawi sering kedengaran namun hal ini tidaklah berpanjangan. Namun begitu, hal ini tidak pernah mematahkan semangat para pejuang tulisan Jawi yang silih berganti malahan perjuangan ini telah mewujudkan peminat tegar yang baru berkecimpung untuk meneruskan legasi ini. Tulisan Jawi tidak akan menjadi seperti lalang yang ditiup angin kerana prinsipnya teguh dan tidak pernah mengalah dalam arus globalisasi demi warisan bangsa dan negara.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia.


Sains Teknologi dan Inovasi Pemacu Kemajuan

Untuk mendapatkan maklumat terkini, ikuti kami melalui Telegram

Kota Kinabalu –  Sains teknologi dan inovasi merupakan pemacu terpenting dalam kemajuan sesebuah negara. Hal ini dibincangkan dalam program Ekadasa Sabah Maju Jaya 2022, yang bertajuk Modal Insan: Memperkasakan Ekosistem STIE di Sabah, yang berlangsung pada pagi ini, di Sabah International Convention Centre (SICC).

Ahli panel yang diundang untuk menjayakan forum ini,  iaitu Ketua Pengarah Eksekutif Institut Kajian Pembangunan Sabah, Dr. Ramzah Dambul; Pengarah Eksekutif Akademi Sains Malaysia, Hazami Habib; dan Pegawai Interim SMJ Hi-Talent, Verniun Maidin. Sementara itu, Pengarah Eksekutif Sabah Creative Economy & Innovation Centre, Viviantie Sarjui sebagai moderator forum.

Menurut Dr. Ramzah, negara pernah berada dalam kedudukan yang terbaik dalam bidang sains teknologi dan inovasi namun kita bergerak agak perlahan dan kini jauh ketinggalan berbanding dengan Korea. Hal ini dikatakan demikian kerana korea menjadikan sains teknologi dan inovasi sebagai pemacu yang menggerakkan negara tersebut. Hal ini berbeza daripada negara kita yang menjadikan bidang tersebut sebagai alat semata-mata. Walhal menurutnya, Sabah khususnya memiliki seluruh kekuatan yang boleh memacu sains teknologi dan inovasi secara menyeluruh dan dalam semua peringkat perkhidmatan dan kehidupan.

Tambahnya lagi, Sabah juga mempunyai “ramuan” yang mencukupi dan akar umbi yang berkemahiran dalam pelbagai bidang, namun dengan ramuan yang mencukupi itu tidak akan menjadikan kita maju jika tidak ada usaha yang menggerakkannya. “Misalnya, kita ada ayam dan ramuan yang mencukupi namun semua ramuan itu tidak akan ‘berlari’ ke dalam periuk untuk dimasak menjadi lauk yang menyelerakan. Kita perlu berusaha dengan segala kekuatan yang kita ada. Untuk maju, sains teknologi dan inovasi ini perlu menjadi pemandu sosioekonomi kita” ujarnya.

Sementara itu, Hazami turut mengakui bahawa Malaysia mempunyai keupayaan untuk mencapai kemajuan yang dipacu oleh perkembangan sains dan teknologi. Oleh itu, semua pihak yang berkepentingan perlu meletakkan visi Kementerian Sains, teknologi dan Inovasi, iaitu  Negara Berteknologi Tinggi melalui Sains, Teknologi, Inovasi dan Ekosistem (STIE) sebagai keutamaan dalam semua bidang. Hal ini dikatakan demikian kerana menerusi STIE, Malaysia akan menjadi negara berteknologi tinggi dengan menerajui teknologi dan inovasi terkini untuk meningkatkan daya saing global negara; memperluas pembangunan tekonogi negara dengan memantapkan dasar dan peraturan; menyediakan perkhidmatan dan pemboleh daya STIE yang berkesan dan cekap melalui tadbir urus yang tangkas; memperhebat bakat melalui pendekatan inklusif untuk penyampaian berprestasi tinggi; dan komunikasi sains yang berkesan bagi mempercepat pertumbuhan STIE.

Bagi anak muda, Verniun pula berpandangan bahawa pandemik COVID-19 telah mempercepat penggunaan dan keperluan sains teknologi dan inovasi dalam kalangan rakyat di negara ini. Di Sabah, pascapandemik COVID-19 menyaksikan lebih ramai yang celik komputer dan banyak bidang kehidupan berubah ke aras yang lebih baik, cekap dan pantas. “Kita melihat dari sisi yang positif apabila pandemik COVID-19 melanda seluruh dunia, kita tidak dapat berhubung dan seluruh kehidupan kita tersekat. Maka itu, semua pihak beralih kepada kehidupan baharu dengan menjadikan teknologi sebagai penghubung utama untuk meneruskan kehidupan. Hal yang demikian juga dalam bidang pendidikan apabila kita melalui fasa baharu pembelajaran dan pengajaran secara dalam talian dari peringkat sekolah rendah hingga ke peringat universiti,” ujar Verniun.


UMS Lahirkan Graduan Berkualiti Tinggi

Kota Kinabalu – Pada pagi ini, bersempena dengan Majlis Konvokesyen Universiti Malaysia Sabah (UMS) kali ke-22 bagi Graduan Tahun 2020, sebanyak 4728 UMS menerima pelbagai anugerah tamat pengajian dalam pelbagai bidang di peringkat pascasiswazah dan prasiswazah.

Menurut Naib Canselor UMS, Profesor Datuk ChM. Ts. Dr. Taufiq Yap Yun Hin, jumlah tersebut merangkumi 67 orang penerima Ijazah Doktor Falsafah (Ph.D), 452 orang penerima Ijazah Sarjana, 83 orang penerima Diploma Pascasiswazah, dan 4126 orang graduan penerima Ijazah Sarjana Muda. Pada majlis ini juga, 134 orang graduan antarabangsa daripada 17 buah negara termasuk Amerika Syarikat, Korea, Jepun, Mesir, Oman, Thailand, Indonesia, Brunei dan China turut menerima ijazah masing-masing.

Dalam ucapannya, Profesor Datuk ChM. Ts. Dr. Taufiq turut mengingatkan semua graduan bahawa ketika mereka bersusah payah berjuang mendapatkan segulung ijazah, mereka bukanlah berseorangan. Doa, dorongan dan pengorbanan ibu bapa, ahli keluarga, sahabat handai, para pensyarah serta seluruh warga UMS sentiasa bersama mereka, hinggalah pada hari ini mereka mampu menapak di atas pentas penganugerahan berprestij pada majlis gilang-gemilang ini.

“Maka dengan itu, saya ingin mengajak para graduan untuk bangun dan (berdiri) untuk merenung wajah ibu dan ayah, keluarga, serta para pensyarah anda. Kepada mereka dan kepada diri anda, marilah sama-sama kita melahirkan rasa kegembiraan dan tanda syukur dengan memberikan tepukan yang paling gemuruh! Terima kasih semua!,” ucap Profesor Datuk ChM. Ts. Dr. Taufiq.

Tambahnya lagi, ilmu yang dimiliki oleh graduan merupakan satu amanah dan tanggungjawab bagi membina kesejahteraan negeri dan negara yang tercinta. Dalam menggalas amanah dan membina kesejahteraan tersebut, graduan perlulah sentiasa bertekad cemerlang kerana mereka yang cemerlang sekalipun masih memerlukan tekad untuk lebih cemerlang.  Demikianlah uniknya moto UMS yang kini mencecah usia 28 tahun sejak penubuhannya pada tahun 1994.

Para graduan juga diingatkan agar memahami bahawa walau setinggi manapun ilmu, sekiranya disalahgunakan akan membawa kerosakan kepada masyarakat dan negara yang tercinta ini.

“Namun begitu, saya yakin graduan UMS telah ditanam dengan nilai-nilai murni yang mampu melestarikan adab dan sopan kepada persekitaran. Nilai murni ini seharusnya terpahat di dalam minda dan sanubari serta dihayati bagi membentuk keperibadian yang baik agar anda mampu menjadi sandaran memimpin masyarakat di negara ini pada masa hadapan”.

Profesor Datuk ChM. Ts. Dr. Taufiq juga menjelaskan bahawa UMS sentiasa berusaha memastikan univeristi itu terus berusaha melahirkan graduan yang berupaya berhadapan dengan cabaran Revolusi Industri 4.0. Penerapan nilai positif antaranya berminda usahawan, berinovatif, dan diperkasakan dengan nilai kemanusiaan yang holistik akan menyediakan graduan mencapai kecemerlangan dalam pelbagai bidang pekerjaan.

Lantaran itu, UMS telah mencipta rekod tersendiri apabila kadar kebolehpasaran graduan (GE) UMS pada tahun 2021 meningkat ke angka 96.2 peratus. Kejayaan ini merupakan tahun ketiga kadar kebolehpasaran graduan UMS melebihi 90 peratus yang bermula dengan 90.44 peratus pada tahun 2019; 92.02 peratus pada tahun 2020; dan terkini 95.04 peratus untuk tahun 2021. Pencapaian pada tiga tahun berturut-turut ini merupakan lonjakan yang signifikan berbanding dengan kadar GE yang tidak pernah melepasi 60 peratus sejak tahun 2014.

“Pada tahun 2021 juga menyaksikan UMS berada pada kedudukan ke-1001 hingga 1200 dalam QS World University Rankings. UMS telah berjaya memperbaik kedudukan dalam World University Rankings by Subject apabila berada dalam Top 350 bagi subjek Agriculture and Forestry. UMS juga telah memperbaik kedudukannya dalam kelompok 33 peratus universiti terbaik di Asia pada tahun 2021 berbanding dengan kelompok 37.9 peratus pada tahun 2020 dan 40.8 peratus pada tahun 2019.  Selain itu, dalam UI Greenmetric World University Rankings pula, pada tahun 2021 juga menyaksikan UMS berada pada kedudukan ke-67 dan memperbaik pencapaian untuk menjadi dalam kalangan tujuh peratus universiti lestari terbaik dunia dan mengekalkan kedudukan ketiga terbaik pada peringkat kebangsaan dan ke-20 di peringkat Asia. Oleh itu, saya ingin merakamkan ucapan penghargaan dan terima kasih kepada seluruh warga UMS dan juga kepada semua pihak yang telah menyumbang kepada pencapaian UMS pada hari ini. Insya-Allah dengan kefahaman yang mendalam terhadap visi dan misi UMS, serta keikhlasan kita menggapai kecemerlangan, tiada halangan tidak mampu diatasi. Bak kata bidalan Melayu membujur lalu, melintang patah gunung tinggi mampu didaki, lurah dalam mampu dituruni dan tiada lautan yang tidak mampu direnangi,” ucap Profesor Datuk ChM. Ts. Dr. Taufiq.


Transformasi Kampung Nelayan Warna-warni Aset Pelancongan Negeri Perlis

Untuk mendapatkan maklumat terkini, ikuti kami melalui Telegram

Kuala Perlis – Hasil daripada kunjungan ke Kampung Nelayan Warna-warni, Yang di-Pertua Negeri Melaka, Tuan Yang Terutama (TYT) Tun Seri Setia (Dr.) Haji Mohd Ali Mohd Rustam menyatakan kekaguman beliau terhadap perubahan dan kemajuan kawasan perkampungan itu melalui Projek DiRaja Program Transformasi Kampung.

Menurut TYT  Tun Seri Setia (Dr.) Haji Mohd Ali, transformasi pembangunan yang dilaksanakan ini amat baik dan berpotensi untuk menggamit pelancong dengan penambahan tarikan elemen kebersihan dan keindahan, selain mewujudkan lebih banyak tempat penginapan yang melibatkan kerjasama penduduk seperti inap desa dan motel pelancongan.

Menyingkap usaha rakan sinergi yang dilaksanakan oleh Majlis Agama Islam dan Adat Istiadat Melayu Perlis (MAIPs) dan Yayasan Tuanku Syed Putra (YTSP) Perlis dengan pelbagai agensi serta masyarakat setempat wajar diberikan kepujian. TYT Tun Seri Setia (Dr.) Haji Mohd Ali turut menzahirkan rasa bangga dan berharap agar semua pihak sentiasa menghargai keindahan alam yang merupakan aset berharga di negeri Perlis.

Demikianlah antara perkongsian TYT Tun Seri Setia (Dr.) Haji Mohd Ali kepada Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas berkenan menghadiri program Kayuhan MAIPs Peduli (Khas) Kali ke-25 bagi tahun 2022 di sekitar Kampung Seberang Ramai, Kuala Perlis yang diadakan majlis penutupannya di Pengkalan Lama Pulau Ketam.

Berangkat sama, Raja Puan Muda Perlis, DYTM Tuanku Hajah Lailatul Shahreen Akashah Khalil dan anakanda sulung baginda berdua, Yang Amat Mulia Puteri Sharifah Khatreena Nuraniah Jamalullail. Turut hadir, YABhg. Toh Puan Datuk Wira Hajah Asmah Abdul Rahman.

Semasa lawatan di Kampung Nelayan Warna Warni, baginda telah disambut oleh kepimpinan masyarakat setempat dengan penuh ramah dan meriah sekali, serta merasmikan “Rumah Melaka” yang dicat indah dengan warna bendera negeri Melaka di Kampung Seberang Alor yang diselaraskan pelaksanaannya oleh Rejimen 504 Askar Wataniah.

Dalam satu kenyataan media, Yang di-Pertua Negeri Melaka dikatakan demikian berada di negeri Perlis selama tiga hari, iaitu 27 hingga 30 Mac 2022 bagi menghadiri Majlis Penganugerahan Ijazah Kehormat Doktor Ekonomi Pembangunan (Hon. D. Dev. Econs) sempena sidang pertama Upacara Konvokesyen Ke-59 Universiti Sains Malaysia (USM). Majlis ini disempurnakan oleh Raja Perlis, Duli Yang Maha Mulia (DYMM) Tuanku Syed Sirajuddin Jamalullail selaku Tuanku Canselor di Istana Arau.

Beliau dan YABhg. Toh Puan turut menghadiri Majlis Anugerah Sanggar Sanjung 2020 USM yang diadakan di Mess Pegawai Kanan PDRM di Jalan Raja Muda, Kangar yang dirasmikan oleh DYMM Tuanku Raja dan juga Raja Perempuan Perlis, DYMM Tuanku Tengku Fauziah Almarhum Tengku Abdul Rashid.

Selain mengiringi  DYTM Tuanku Raja Muda dan DYTM Tuanku Raja Puan Muda ketika di Perlis dalam program berbasikal amal tersebut, TYT Tun Seri Setia (Dr.) Haji Tun Mohd Ali juga meluangkan masa untuk melawat Ladang Harumanis Aji Heritage Farm di Utan Aji, Superfruits Valley di Chuping, mendapat taklimat berkenaan dengan pembangunan IBC CVIA di Chuping, Padang Besar dan juga Taman Rimba Herba di Bukit Ayer.


RM2 Juta Diperuntukkan untuk Baucar Buku Semarak Membaca 2022

Kuala Lumpur – Kementerian Pelancongan, Seni dan Budaya (MOTAC) menyerahkan peruntukan bernilai kira-kira RM2 juta kepada Perpustakaan Negara Malaysia (PNM) dalam program Majlis Penyerahan Baucar Buku Semarak Membaca 2022 yang berlangsung di PNM pagi semalam.

Program di bawah Insentif Pemberian Baucar dan Diskaun bagi Produk Kesenian dan Kebudayaan pada tahun 2022 ini dirasmikan oleh Menteri Pelancongan, Seni dan Budaya, YB Dato’ Sri Hajah Nancy Shukri.

“Pandemik yang melanda seluruh dunia telah menyebabkan kejatuhan jualan fizikal di semua kedai buku, serta pembatalan semua acara pesta buku utama seperti Pesta Buku Antarabangsa Kuala Lumpur (PBAKL), Big Bad Wolf, Popular Bookfest, dan pelbagai lagi pesta buku peringkat negeri,” ujar YB Dato’ Sri Hajah Nancy Shukri semasa ucapan perasmian Majlis Penyerahan Baucar Buku Semarak Membaca 2022.

“Keadaaan ini tidak boleh berterusan. Sebagai sebuah kementerian yang bertanggungjawab bagi memperkasakan seni, budaya dan warisan berteraskan Dasar Kebudayaan Negara (DAKEN), saya sentiasa menyokong usaha PNM dalam usaha memastikan Pelan Pemulihan Sektor Industri Buku mencapai satu tahap yang lebih kukuh,” tambahnya lagi.

Agihan baucar buku ini telah diperluas kepada 371 buah kedai buku pada tahun ini berbanding dengan 168 buah kedai buku yang terlibat pada tahun lepas.

Baucar buku bernilai RM10.00 setiap satu boleh ditebus oleh warganegara sahaja bermula dari 1 April hingga 31 Ogos 2022 dengan pembelian minimum sebanyak RM20.00 dan ke atas dalam satu resit transaksi.


Perkasakan UUM dalam Setiap Aspek Mengikut Acuan Sendiri

Sintok – “Demi memastikan Universiti Utara Malaysia (UUM) mampu bersaing di semua peringkat, UUM perlu diperkasakan dalam segenap aspek mengikut acuan sendiri berdasarkan keadaan semasa universiti. Selain itu, tahun 2022 bakal menjadi penanda aras buat UUM dalam usaha menjadi Universiti Pengurusan Terkemuka menerusi Pelan Strategik UUM,” ujar Timbalan Naib Canselor (Hal Ehwal Pelajar Dan Alumni) UUM, Profesor Dr. Ahmad Martadha Mohamed dalam Kursus Penjawat Utama UUM Tahun 2022 di EDC UUM semalam.

Menurut beliau lagi, pendidikan merupakan sektor kritikal yang menjadi akses kepada tadbir urus terbaik, kepimpinan berkualiti dan sumber kewangan yang kukuh serta berperanan penting dalam memacu kecemerlangan universiti. Selain itu, beliau turut mengingatkan semua warga UUM tentang matlamat utama kewujudan UUM, iaitu mendidik pemimpin berperwatakan holistik untuk berbakti kepada komuniti global.

Profesor Dr. Ahmad Martadha Mohamed berkata, kelompok pemimpin UUM menjadi tunjang kepada komuniti di pusat tanggungjawab (PTJ) masing-masing agar lebih cemerlang secara kolektif untuk memberi yang terbaik kepada universiti. Di samping itu, skop tadbir urus dan kepimpinan merangkumi aspek tatacara ketua jabatan dan para pegawai pada semua peringkat pengurusan untuk melaksanakan tanggungjawab secara telus dan berhemah dari segi pengambilan dan penyampaian hasil, budaya kerja, dasar, strategi serta tatacara berurusan dengan pelbagai pihak berkepentingan (stakeholders).

Tambah beliau, tadbir urus dan kepimpinan yang berkualiti mencerminkan sikap profesionalisme sebagai penjawat awam yang dapat meningkatkan keyakinan dan persepsi masyarakat luar terhadap kualiti sistem penyampaian perkhidmatan kerajaan secara amnya dan dapat mencapai matlamat. Selain itu, seorang ketua perlu menjadi teladan dengan mempamerkan komitmen yang tinggi terhadap prinsip tadbir urus yang terbaik di samping mempunyai visi, integriti, pemikiran strategik, hubungan kerja yang produktif, saluran komunikasi yang berkesan dan berupaya untuk menghasilkan pencapaian

“Kursus ini dapat membuka ruang kepada semua warga UUM untuk memahami inspirasi universiti, menjalankan amanah dan tugas dengan lebih sempurna serta dapat meningkatkan kemahiran diri dan pengetahuan melalui pengisian yang telah diatur,” kongsi Profesor Dr. Ahmad Martadha Mohamed.

Kursus ini disertai oleh 134 peserta yang terdiri daripada Ahli Jawatankuasa Pengurusan Universiti, Dekan dan Timbalan Dekan Pusat Pengajian, Pengarah dan Timbalan Pengarah Pusat Tanggungjawab serta Pengetua Inapan Siswa (INASIS).

Sepanjang kursus berlangsung, semua penjawat utama akan mengikuti dua slot ceramah, iaitu Slot 1 bersama dengan Profesor Madya Dr. Engku Ismail Engku Ali dan Dr. Mohamad Zulkurnai Ghazali dari Pusat Pengajian Perakaunan Tunku Puteri Intan Safinaz. Manakala Slot 2 pula bersama dengan Pengerusi Lembaga Pengarah UUM, Tan Sri Dr. Mohd Shukor Mahfar.


Dunia Mula Mengenali Hoki Malaysia

Untuk mendapatkan maklumat terkini, ikuti kami melalui Telegram

Malaysia menutup kalendar sukan hoki tahun 2021 dengan pencapaian sebagai 10 pasukan terbaik dunia selepas menduduki tangga ke-10 dalam carta kedudukan Persekutuan Hoki Antarabangsa (FIH).

Pencapaian ini merupakan satu penghormatan besar pada arena hoki tanah air untuk kembali berada dalam kelompok 10 terbaik dunia selepas kali terakhir melakukannya pada lewat tahun 2003. Situasi itu membuktikan Malaysia akhirnya berjaya berada pada landasan tepat untuk meraih sesuatu yang membanggakan selepas beberapa siri kekecewaan sejak kebelakangan tahun yang lalu.

Antara detik paling tidak dapat dilupakan sudah tentu perlawanan dengan Jepun pada peringkat akhir Sukan Asia 2018 di Jakarta, Indonesia yang sekali gus melenyapkan hasrat Malaysia untuk tampil layak ke peringkat Sukan Olimpik 2020 di Tokyo, Jepun. Namun begitu, kekecewaan itu seakan-akan terubat apabila Malaysia berjaya menempatkan kedudukan antara 10 pasukan terbaik dunia.

Kejayaan ini sememangnya memberikan banyak manfaat dalam kejohanan antarabangsa, seterusnya secara tidak langsung memberikan nafas baharu kepada sukan hoki, terutamanya kepada pasukan senior lelaki kebangsaan untuk cuba menamatkan penantian 22 tahun ke Sukan Olimpik menjelang edisi akan datang di Paris, Perancis pada tahun 2024. Mengimbau kejayaan sebelum ini, terakhir kali pasukan Malaysia diberi jolokan Speedy Tigers itu beraksi di pentas berprestij dunia ketika penganjuran Sukan Olimpik 2000 di Sydney, Australia.

Tahun ini dilihat amat penting kepada sukan hoki negara untuk memastikan kedudukan Malaysia tidak jatuh, sebaliknya terus meningkat kepada kedudukan yang lebih membanggakan dan merapatkan jurang dengan seteru tradisi, India yang ketika ini menghuni tempat ketiga. Jika India mampu menjadi pasukan ketiga terbaik dunia di belakang Australia dan Belgium, tidak mustahil Malaysia juga berkemampuan untuk melakukan perkara sebegitu pada masa depan.

Selain daripada Australia, Belgium dan India, enam pasukan yang berada di atas kedudukan Malaysia ialah Belanda, Jerman, England, Argentina, New Zealand dan Sepanyol. Kini, bukan sahaja peningkatan dilihat pada kedudukan dunia skuad senior, malah pasukan remaja lelaki kebangsaan turut berjaya “menggoncang” dunia dengan mencipta beberapa kejutan sepanjang saingan pada tahun lalu. Menariknya, skuad projek khas itu berjaya meraih status sebagai lapan pasukan remaja terbaik dunia berdasarkan pencapaian tempat kelapan diraih dalam saingan Piala Dunia Hoki Remaja 2021 di Bhubaneswar, India pada Disember 2021.

Biarpun tidak berjaya menaiki podium, tetapi kejayaan itu membuktikan sukan hoki Malaysia masih berada pada landasan yang baik walaupun dunia dilanda pandemik COVID-19 sejak tahun 2020.

Rentetan itu, barisan pemain remaja negara kendalian Wallace Tan tidak dapat melakukan persediaan seampuh mungkin dan hanya mampu menjalani satu siri jelajah di United Kingdom sebulan sebelum bermulanya Piala Dunia Hoki Remaja 2021. Meskipun begitu, kekangan itu tidak menjejaskan rentak skuad remaja apabila berjaya mencipta kejutan sensasi dengan meraih kemenangan naib juara edisi 2016 di Belgium sewaktu saingan peringkat kumpulan.

Walau bagaimanapun, Konfederasi Hoki Malaysia (MHC) dan barisan kejurulatihan masih banyak “kerja rumah” yang perlu dilakukan kerana saingan Piala Dunia Hoki Remaja 2021 itu memperlihat realiti bahawa Malaysia masih beberapa langkah ke belakang berbanding dengan lawan dari benua Eropah. Hal ini dikatakan demikian Malaysia tidak berjaya melangkah ke separuh akhir selepas tumpas dengan pasukan Perancis dan kemudiannya kecundang dua perlawanan berturut-turut dengan pasukan Belanda dan Sepanyol, sekali gus akur menamatkan kejohanan berprestij bawah 21 tahun itu pada kedudukan kelapan daripada keseluruhan 16 pasukan bertanding.

Dalam konteks ini, jika Malaysia melakukan persiapan awal seperti pasukan Eropah yang lebih awal memasuki “fasa endemik”, tidak mustahil keputusan berbeza mampu diraih di India pada Disember tahun lepas. Pujian harus diberikan kepada MHC kerana badan induk hoki negara itu sudah menyedari hakikat tersebut dan bersedia memberikan pendedahan secukupnya kepada skuad remaja selepas ini yang akan menggalas misi lebih besar pada penganjuran, seterusnya Piala Dunia Hoki Remaja di Kuala Lumpur tahun depan.

Perlawanan ini bakal menjadi kali keempat kejohanan itu dipertandingkan di Malaysia selepas tiga edisi terdahulu dilakukan di Kuala Lumpur pada tahun 1982; Ipoh, Perak (1989) dan Johor Bahru, Johor (2009). Kedudukan podium sebagai tiga pasukan terbaik menjadi sasaran MHC kepada skuad projek. Sekiranya berhasil, hal ini sekali gus menjadi pencapaian terbaik sepanjang penglibatan Malaysia di pentas Piala Dunia Hoki Remaja sejak edisi pertama dipertandingkan di Versailles, Perancis pada tahun 1979. Dalam sejarah kejohanan lalu, pencapaian terbaik Malaysia ialah tempat keempat sebanyak tiga kali bermula tahun 1979, 1982 dan 2013 di New Delhi, India.

Bagi memastikan kejayaan podium mampu diraih, Malaysia perlu berkorban lebih pada masa dan wang ringgit untuk menghantar pasukan remaja ke Eropah dalam satu tempoh yang lama. Hal ini bertujuan untuk meningkatkan kualiti pemain dengan mengadakan sebanyak yang mungkin aksi persahabatan menentang kelab atau pasukan Eropah agar pasukan negara lebih bersedia untuk memasuki perlawanan Piala Dunia Hoki Remaja 2023. Contoh terbaik, pasukan remaja negara bertemu dalam Skuad Projek 2013 yang memilih benua Eropah untuk menguji kemampuan mereka, dan terbukti berkesan apabila mereka berjaya meraih tempat keempat.

Walau bagaimanapun, fokus tidak hanya terarah kepada skuad remaja kerana pasukan senior, terutamanya lelaki kebangsaan juga mempunyai misi penting dengan tiga kejohanan besar pada tahun ini, iaitu Piala Asia 2022, Sukan Komanwel 2022 di Birmingham bertarikh 28 Julai hingga 8 Ogos 2022 dan Sukan Asia 2022 di Hangzhou, China pada 10 hingga 25 September 2022.

Realistiknya, saingan Piala Asia dan Sukan Asia pada tahun ini merupakan dua kejohanan yang dilihat berpotensi untuk dimenangi oleh skuad senior kebangsaan berbanding dengan Sukan Komanwel. Yang menariknya lagi, kejayaan memenangi satu daripada dua kejohanan itu bakal membolehkan Malaysia meraih status sebagai juara Asia, sekali gus meraih tiket automatik ke pentas Piala Dunia yang dijadualkan berlangsung di India pada Januari tahun depan. Sekiranya layak, perlawanan ini akan menjadi penampilan ketiga berturut-turut Malaysia di pentas Piala Dunia selepas edisi 2014 di The Hague, Belanda dan edisi 2018 di Bhubaneswar, India.

Secara kesimpulannya, kejayaan demi kejayaan mampu diraih mengikut kalendar sukan hoki tahun ini. Hal ini secara tidak langsung turut memperbaik kedudukan Malaysia dan tidak mustahil menyaksikan negara melonjak ke kedudukan carta yang lebih baik daripada tangga ke-10 ketika ini.


Pendidikan STEM Penuhi Keperluan Bakat Masa Depan

Kuala Lumpur – Kementerian Pendidikan Malaysia (KPM) mengumumkan bahawa pendidikan STEM (Sains, Teknologi, Kejuruteraan dan Matematik) merupakan pendedahan aliran yang tepat bagi pembentukan kemenjadian murid seiring dengan keperluan bakat masa hadapan.

Dalam satu kenyataan yang menjawab pertanyaan berkaitan dengan perkembangan sistem pendidikan kini di Dewan Negara, Menteri Kanan Pendidikan, YB Datuk Dr. Radzi Jidin berkata, KPM komited dalam memastikan murid pada hari ini dilengkapi dengan kemahiran, khususnya pendidikan STEM.

Tambah beliau, usaha ini penting bagi memenuhi keperluan bakat masa hadapan meskipun berdepan dengan cabaran tempoh pandemik COVID-19.

Terkini, KPM memperkenalkan konsep Sekolahku SEJAHTERA sebagai pemangkin pembentukan kemenjadian murid. Sekolahku Sejahtera merupakan satu konsep penerapan nilai murni dan amalan baik untuk diamalkan di semua sekolah dan institusi pendidikan tanpa mengira latar belakang lokasi ataupun jenis institusi.

Antara elemen SEJAHTERA yang menyokong pemerkasaan STEM adalah seperti elemen seronok, etika, empati, eksplorasi dan rasional. Murid ditekankan kepada peri pentingnya untuk mengambil kira aspek etika dan empati, serta membuat keputusan yang rasional dalam penerokaan ilmu mereka.

Mengulas lebih lanjut berkaitan dengan elemen konsep baharu ini, YB Datuk Dr. Radzi menjelaskan bahawa penerapan elemen sebegini dapat membentuk murid untuk melahirkan rasa kecintaan terhadap penerokaan ilmu dan terus berusaha meningkatkan kefahaman serta menguasai ilmu berkenaan demi kejayaan kelak.

Oleh hal yang demikian, beliau menegaskan bahawa usaha yang berterusan penting bagi meningkatkan kemahiran dan penguasaan murid dalam STEM melalui pelbagai pendekatan pembelajaran yang memberikan tumpuan kepada kemahiran berfikir aras tinggi (KBAT).

Antara pendekatan utama yang dilaksana dalam tempoh pandemik adalah menyediakan bahan sokongan pengajaran dan pembelajaran (PdP), serta prasarana yang berkualiti bagi menyokong proses PdP STEM.

Bahan sokongan PdP ini boleh diakses oleh guru dan murid di Portal Bahagian Pembangunan Kurikulum (BPK), Digital Educational Learning Initiative Malaysia (DELIMa) dan repositori SumberKU.

Pada masa yang sama, beliau berkata KPM akan menyiarkan program [email protected] di DidikTV KPM sewaktu pandemik. Hal ini adalah bertujuan untuk menekankan penerokaan bidang STEM melalui aktiviti yang lebih praktikal atau secara amali.

Beliau turut memaklumkan bahawa ujian amali sains bagi Sijil Pelajaran Malaysia (SPM) sudah dilaksanakan sejak tahun 2021 hingga sekarang, selaras dengan aspirasi Pelan Pembangunan Pendidikan Malaysia (PPPM) 2013–2025, iaitu Memperkukuhkan Asas Pembelajaran STEM melalui Inisiatif Pengukuhan Pendidikan STEM.

Dalam konteks kesediaan guru semasa tempoh pandemik pula, KPM telah melaksanakan beberapa program pembangunan kompetensi bidang STEM secara dalam talian, seperti Inquiry-Based Science Education (IBSE), Inquiry-Based Mathematics Education (IBME) dan Program Sains Komputer Menggunakan Pendekatan IBSE.

“Program pembangunan kompetensi bidang STEM diperkemaskan bagi memberi pendedahan tentang pelaksanaan pengajaran dan pembelajaran di rumah (PdPR) yang lebih menarik, menyeronokkan dan bermakna melalui pendekatan berpusat kepada murid,” ujar beliau dengan yakin bahawa KPM akan menggunakan segala pendekatan bagi mencapai matlamat pemerkasaan pendidikan STEM di negara ini.


“Guru Tunjang Sekolah Sejahtera” Tema Sambutan Hari Guru Tahun 2022

Untuk mendapatkan maklumat terkini, ikuti kami melalui Telegram

Kuala Terengganu – Menteri Kanan Pendidikan, YB Datuk Dr. Radzi Jidin mengumumkan tema sambutan Hari Guru bagi tahun 2022, iaitu “Guru Tunjang Sekolah Sejahtera”. Beliau berkata demikian pada Majlis Pelancaran Gerakan Massa #terimakasihcikgu bersempena dengan Sambutan Hari Guru Peringkat Kebangsaan ke-51 Tahun 2022 yang diadakan pada pukul 8.00 malam di Hotel Raia, Kuala Terengganu, Terengganu semalam.

Menurut YB Datuk Dr. Radzi, Gerakan Massa #terimakasihcikgu telah bermula pada tahun 2018 sebagai pendekatan untuk membawa masyarakat untuk bersama-sama menginsafi segala pengorbanan yang dicurahkan oleh para guru di seluruh Malaysia.

Tambah beliau, “Selain menjiwai jasa guru, kita perlu menginsafi bahawa perjalanan hidup ini penuh dengan ilmu yang perlu diterokai.”

Hari Guru merupakan hari istimewa yang disambut oleh warga pendidik pada setiap tahun. Sambutan ini bagi memberikan kesempatan kepada pelbagai pihak untuk turut sama meraikan dan mengucapkan “terima kasih, cikgu” atas pengorbanan, kegigihan, serta khidmat bakti yang telah diberikan dalam mendidik anak bangsa.

“Bagi tujuan itu, Kementerian Pendidikan Malaysia (KPM) amat menghargai dan mengalu-alukan pelbagai pihak termasuk ibu bapa, komuniti dan pihak swasta menzahirkan secara terbuka ucapan ‘terima kasih, cikgu’ kepada warga pendidik bersempena dengan Sambutan Hari Guru tahun 2022,” jelas YB Datuk Dr. Radzi.

Berdasarkan ucapan YB Datuk Dr. Radzi dalam majlis tersebut, beliau menyatakan terdapat pelbagai acara dan aktiviti dilaksanakan bersempena dengan Gerakan Massa #terimakasihcikgu Tahun 2022, antaranya ialah Pertandingan Bahas Guru KPM Piala Pusingan Yayasan Guru Malaysia (YGMB) Peringkat Kebangsaan; Perkongsian Amalan Terbaik oleh PIBKS; Perkongsian Amalan Pendidikan berkaitan DELIMa KPM/Apple/Google; Perkongsian Konsep Sekolahku Sejahtera; dan Majlis Pelancaran Gerakan Massa #terimakasihcikgu.

YB Datuk Dr. Radzi turut berharap agar gerakan ini mampu menimbulkan rasa atau peringatan kepada warga pendidik bahawa penghormatan yang diberikan adalah berasaskan keilmuan, juga etika dan integriti yang dibawa bersama dalam perjalanan kehidupan mereka sebagai pendidik anak bangsa.

“Sejak merdeka, guru berperanan sebagai tunjang yang menjadi pejuang kemerdekaan dan pembangunan negara. Oleh itu, saya mengajak semua pendidik di negara ini untuk terus mempertahankan kehormatan profesion mereka sebagai guru,” tambah beliau.

Dalam pada itu, YB Datuk Dr. Radzi turut menyentuh berkenaan dengan konsep “Sekolahku Sejahtera” yang dilancarkan oleh KPM pada 21 Februari 2022 yang lalu. Menurut beliau, “‘Sekolahku Sejahtera’ merupakan satu usaha penerapan nilai murni dalam kalangan murid menerusi penerapan 14 elemen yang amat berkait rapat dengan pembinaan kemenjadian dan keperibadian murid yang mampu berdaya saing di peringkat dunia.”

Empat belas nilai yang terkandung dalam konsep ini adalah seperti yang berikut:

“Guru akan menerapkan elemen dalam ‘Sekolahku Sejahtera’ secara langsung atau tidak langsung sebagai peringatan tentang nilai murni kepada anak murid. Penting untuk guru dan masyarakat untuk memahami konsep nilai murni yang dilihat kian terhakis dalam amalan kehidupan masyarakat kita,” jelas beliau.


Usaha Memperkasakan Modal Insan yang Cemerlang

Kota Kinabalu – Kerajaan negeri Sabah akan terus berusaha memperkasakan modal insan di negeri ini menerusi pelbagai strategi yang telah dirancang oleh kerajaan dalam Pelan Hala Tuju Sabah Maju Jaya.

Hal tersebut dinyatakan oleh Setiausaha Tugas-tugas Khas, Pejabat Menteri Tugas-tugas Khas, Sapdin Ibrahim, dalam forum bertajuk Peranan Kerajaan Negeri Sabah dalam Memperkasakan Modal Insan di Sabah. Forum tersebut dianjurkan bersempena dengan sambutan Setahun Sabah Maju Jaya di Sabah International Convention Centre (SICC).

Menurut beliau, antara usaha kerajaan untuk memperhebat modal insan di negara ini termasuklah pemberian tajaan biasiswa dan dermasiswa kerajaan negeri yang berjumlah RM22.4 juta kepada 4777 orang pelajar sejak tahun 2019 hingga tahun 2022.  Selain itu, tajaan Yayasan Sabah sebanyak RM47.3 juta untuk 6388 orang pelajar (2019-2022); dan tajaan Majlis Ugama Islam Sabah (MUIS), iaitu zakat sebanyak RM9.7 juta untuk 12496 orang pelajar.

“Tajaan ini semestinya telah membantu dan akan terus membantu lebih banyak anak watan negeri ini untuk melanjutkan pelajaran di dalam dan luar negara. Inilah hasrat utama kerajaan untuk melahirkan modal insan berilmu, berdaya saing dan mampu membangunkan negeri ini kelak,” ucap Sapdin.

Tambahnya lagi, kerajaan Sabah turut menyediakan Program Bantuan Sosial Pendidikan, iaitu bantuan yang diselaraskan oleh Kementerian Pembangunan Masyarakat dan Kesejahteraan Rakyat sebanyak RM13 juta yang merangkumi pakaian sekolah, kasut, beg, dan keperluan lain. Kerajaan juga menyediakan Ihsan Makanan Pelajar Terjejas COVID-19 (IMPAC) yang berjumlah RM1 915 717 yang melibatkan 7769 orang penerima.

“Kita memahami kesukaran yang dihadapi oleh pelajar dan ibu bapa yang terkesan akibat pandemik COVID-19. Maka itu, kerajaan menyediakan IMPAC untuk meringankan beban mereka dengan hasrat tiada mana-mana pelajar dalam golongan sasar yang terjejas sehingga terputus bekalan makanan,” ujar Sapdin.

Pada tahun 2022, kerajaan turut menyediakan sebanyak RM8 juta untuk Bantuan Khas Tunai Peperiksaan (BAKTI) kepada 40 ribu pelajar Sijil Pelajaran Malaysia (SPM), Sijil Tinggi Agama Malaysia (STAM) dan Sijil Tinggi Pelajaran Malaysia (STPM) dalam kategori B40. Turut disediakan ialah bantuan sekali beri sebanyak RM200 kepada mereka yang layak.  Bantuan Ihsan Komputer 2.0 (BAIK) juga diperkenalkan dengan jumlah peruntukan sebanyak RM1.5 juta kepada 1000 pelajar institut pengajian tinggi (miskin tegar); Bantuan Ihsan Tabungan Pendidikan Negeri (BISTARI) berjumlah RM5 juta khusus untuk 50 ribu bayi yang lahir pada tahun 2022 dan RM100 kepada penyimpan Skim Simpanan Pendidikan Nasional (SPPN).

“Menerusi BAKTI, BAIK dan BISTARI, kita percaya bahawa pelajar yang dikategorikan dalam B40 telah menerima manfaatnya. Ketua Menteri Sabah, Datuk Seri Panglima Hajiji Noor, juga sentiasa memastikan lebih banyak bantuan dapat diberikan kepada pelajar yang layak agar mereka tidak ketinggalan dalam pendidikan. Hal ini membuktikan bahawa pendidikan menjadi keutamaan dalam kepimpinan beliau,” ucap Sapdin.

Selain itu, dalam usaha memperkasakan modal insan, masih terdapat banyak cabarannya. Menurut Sapdin, antara yang sering menjadi persoalan termasuklah sampai bilakah bantuan dan tajaan pendidikan dapat diberikan?; peruntukan dan kos yang semakin bertambah; penambahbaikan bantuan dan tajaan, iaitu perkhidmatan pengangkutan, makanan dan komputer setiap pelajar.

“Ini sebahagian cabaran yang perlu dihadapi dan harus dihadapi oleh semua pihak. Hal ini termasuklah hala tuju pendidikan, pembelajaran secara dalam talian, pendigitalan pendidikan, dan pelbagai inovasi yang dituntut dalam dunia ilmu ini,” ujarnya.


Pengakap Membina Semangat Sukarelawan

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail pada petang ini berkenan berangkat merasmikan Majlis Penganugerahan Bintang, Pingat dan Sijil Pengakap Raja Peringkat Negeri Perlis Tahun 2022 di Hotel Putra Regency, Kangar, Perlis.

Ketika bertitah, baginda mengatakan bahawa pendidikan yang terdapat dalam kurikulum Pergerakan Pengakap sama ada di dalam kelas mahupun di luar bilik darjah adalah pendidikan yang menyeluruh.

Latihan yang dijalani oleh ahli pengakap juga melampaui kotak pemikiran seseorang ahli pengakap itu sendiri.

Atas dasar inilah akan wujud lebih ramai lagi individu yang lebih maju ke hadapan untuk membantu pergerakan sukarela seperti pengakap ini.

Baginda menzahirkan rasa bangga terhadap Ahli-ahli Pengakap Raja berjaya memperoleh sijil yang amat bermakna ini dan berharap agar mereka akan menjadikan pengalaman dan cabaran yang ditempuh sepanjang pembelajaran bagi membantu dalam kerjaya masing-masing, malah membantu dalam kehidupan pada masa hadapan.

Bagi penerima anugerah utama Majlis Penganugerahan Bintang, Pingat dan Sijil Pengakap Raja Peringkat Negeri Perlis Tahun 2022, adalah terdiri daripada Laksmana Maritim, Dato’ Sri Haji Ahmad Puzi Haji Ab Kahar (B) (Bintang Semangat Rimba Kelas Kedua-Perak), Hamidon Ahmad (Pingat Perkhidmatan Gemilang) dan Leftenan Kolonel Prof. Ts. Dr. Zaliman Sauli, Dato’ Seri Paduka DiRaja Adzhar Ahmad, Ho Thean Sung, Abu Bakar Abu Seman dan Muhammad Adzohmar Adzhar (Bintang Perkhidmatan Gemilang Perlis).

Sebagai Presiden Diraja Persekutuan Pengakap Malaysia Negeri Perlis, Raja Muda Perlis mengucapkan tahniah kepada Persekutuan Pengakap Malaysia Negeri Perlis, iaitu Majlis Pengakap Negeri dan Majlis Pesuruhjaya Pengakap Negeri Perlis kerana menggunakan peluang yang ada meskipun menghadapi cabaran pandemik COVID-19, tetapi tetap berusaha menyediakan majlis ini.

Majlis ini sangat bermakna bagi semua pihak yang telah banyak berjasa kepada pergerakan pengakap sama ada secara langsung atau tidak langsung.

Keberangkatan tiba baginda disambut oleh Pemangku Ketua Pengakap Negara merangkap Ketua Pesuruhjaya Pengakap Negara, Mejar Jeneral Prof. Dato’ Hj. Mohd Zin Bidin (B) dan Ketua Pesuruhjaya Persekutuan Pengakap Negeri Perlis, Azmi Abdullah.


Program “Indahnya Bahasaku“ Kukuhkan Rasa Kasih terhadap Bahasa Ibunda

Kangar – Penerapan sikap cinta dan kasih akan bahasa Melayu perlu dipupuk sejak peringkat awal kehidupan. Hal tersebut boleh diaplikasikan melalui pelbagai bentuk program dan aktiviti yang sesuai mengikut peringkat umur, termasuklah menerusi aktiviti kebahasaan di peringkat sekolah.

Atas dasar dan semangat tentang betapa perlunya mengembangkan bahasa ibunda merentas pelbagai kaum, maka Dewan Bahasa dan Pustaka (DBP) melalui Bahagian Pengembangan Bahasa Kebangsaan Pelbagai Kaum telah mengadakan program “Indahnya Bahasaku Semarak Bahasa Kebangsaan 2022“ di Sekolah Jenis Kebangsaan Cina (SJKC) Khoon Aik, Kangar, Perlis pada pagi tadi.

Program tersebut melibatkan hampir 800 murid daripada beberapa buah sekolah di sekitar Perlis. Antara sekolah yang terlibat termasuklah SJKT Kangar, SJKC Khay Beng, SJKC Choon Siew, SK Kuala Perlis, SMK Perlis, SMK Kuala Perlis, dan SMK Dato Ali. Program tersebut bermula dengan pengisian aktiviti pertandingan “Saya Tahu“ dan “Susun Kad Kata“ yang dikendalikan oleh Encik Azimin Daud dan disusuli dengan Wacana Ilmu: Bahasa Melayu Bahasa Ilmu, yang disampaikan oleh YBhg. Dato’ Ts. Kamel Mohamad [Mantan Timbalan Ketua Setiausaha (Pengurusan) Kementerian Pendidikan Malaysia].

Yang menariknya dalam Wacana Ilmu: Bahasa Melayu Bahasa Ilmu, Dato’ Ts. Kamel Mohamad memulakan ucapannya dengan menceritakan serba sedikit pengalamannya ketika kecil. Beliau menjelaskan bahawa semangat cinta akan negara perlu dipupuk dan disemai sejak awal peringkat kehidupan. Ketika masih kecil, beliau pernah melihat ayahnya turun dari basikal semata-mata untuk menghormati bendera kebangsaan dan perkara tersebut sedikit banyak menunjukkan betapa tebalnya sikap patriotik generasi dahulu yang seharusnya dicontohi oleh generasi muda sekarang.

Selain itu, beliau juga menyedari bahawa sepatutnya kini setiap orang sudah mampu bertutur dalam sekurang-kurangnya tiga bahasa, dan bukan lagi masa untuk berdebat tentang penting atau tidak bahasa Melayu atau bahasa Inggeris.

Kita seharusnya fasih berbahasa Melayu, mahir bahasa Inggeris dan mampu bertutur bahasa ketiga selain daripada kedua-dua bahasa tersebut.

Kefasihan dalam berbahasa Melayu harus ditunjukkan melalui percakapan, penulisan, dan dalam bidang kesenian dan kebudayaan yang lain. Beliau menyarankan agar para murid mengetahui disiplin, ilmu dan tatabahasa bahasa Melayu. Hal ini termasuklah dengan memperkaya perbendaharaan kata melalui kamus dan mempelajari hukum dan tatabahasa bahasa Melayu.

Selanjutnya, beliau juga memberikan penekanan terhadap usaha mempelajari bahasa Melayu melalui persembahan seni dan kebudayaan seperti mendengar bacaan deklamasi puisi, menonton teater dan sebagainya. Tindakan tersebut secara tidak langsung boleh mencetuskan kreativiti dan ekspresi selain boleh menajamkan keupayaan bertutur dan menulis.

Beliau menutup ucapannya dengan memberikan pesanan yang amat berharga kepada para murid:

Murid-murid yang ada di hadapan saya ini harus ada semangat untuk terus belajar. Anak-anak merupakan generasi pewaris negara. Sayangilah bahasa kebangsaan kita dan kentalkan diri dengan rasa juang yang tinggi demi negara.

Program tersebut diakhiri dengan penyampaian hadiah bagi aktiviti pertandingan yang telah diadakan. Yang turut sama dalam program tersebut ialah YBrs. Puan Anns Tor Lay Yee (Wakil Pengarah Bahagian Kampung Baru Cina, Kementerian Perpaduan Negara), YBrs. Puan Wan Norlita Md. Noor (Wakil Pengarah Jabatan Pendidikan Negeri Perlis), YBrs. Dr. Haji Abang Patdeli Abang Muhi (Pengarah Jabatan Pengembangan Bahasa dan Sastera DBP) dan YBrs. Puan Kung Hong Lian (Guru Besar SJKC Khoon Aik).


Sabah Raih Pelaburan Baharu Bernilai RM19.8 Bilion

Untuk mendapatkan maklumat terkini, ikuti kami melalui Telegram

Kota Kinabalu – Bersempena dengan Majlis Sambutan Setahun Hala Tuju Sabah Maju Jaya, kerajaan negeri Sabah mengumumkan sebanyak RM19.8 bilion pelaburan berjaya diraih menerusi memorandum perjanjian (MOA) dan memorandum persefahaman (MoU) yang melibatkan inisiatif pelaburan yang tertumpu kepada Taman Perindustrian Minyak dan Gas Sipitang (SOGIP). Berikut perjanjian yang telah dimeterai;

Selain itu, MoU antara kementerian dengan agensi-agensi lain juga turut ditandatangani yang melibatkan;

Berdasarkan kejayaan meraih pelaburan yang keseluruhannya bernilai RM19.8 bilion, Sabah diyakini berada pada landasan yang tepat untuk menuju Sabah maju jaya.


Baucar Buku “Semarak Membaca” Kembalikan Nyawa Industri Buku

Kuala Lumpur – Baucar Buku “Semarak Membaca” yang dianjurkan oleh Kementerian Pelancongan, Seni dan Budaya (MOTAC) dengan kerjasama Perpustakaan Negara Malaysia (PNM) dan Persatuan Penerbit Buku Malaysia (MABOPA) baru-baru ini dijangka akan mengembalikan semula nyawa industri buku negara.

Menurut Presiden MABOPA, Arief Hakim Sani Rahmat, baucar buku ini mampu membantu kedai buku di seluruh negara menyuntik semangat membaca dalam kalangan masyarakat menerusi aktiviti pembelian buku.

Program anjuran MOTAC ini merupakan program susulan selepas penganjuran program tersebut mendapat sambutan yang hangat pada tahun lepas.

“Alhamdulillah, responsnya sangat bagus. Kami berjaya mencapai petunjuk prestasi utama yang ditetapkan pada masa itu. Pihak kementerian pun memandang positif terhadap program ini dalam usaha menggalakkan orang ramai membaca,” jelasnya.

Tambahnya, program ini akan diteruskan dan ditingkatkan dengan pertambahan kedai buku yang terlibat, iaitu sebanyak 371 buah kedai buku berbanding dengan 167 buah kedai buku pada tahun lalu.

Kedai buku yang terpilih terdiri daripada 170 buah kedai buku fizikal di seluruh negara, 200 buah kedai buku e-dagang menerusi aplikasi Shopee dan sebuah kedai buku dalam talian menerusi E-sentral Ebook Portal.

Penerima baucar buku juga layak didaftarkan sebagai ahli u-Pustaka, iaitu sebuah pelantar digital PNM yang menyediakan koleksi bahan bacaan dalam talian secara percuma dan dapat diakses di mana-mana juga mereka berada.

Kerajaan sebelum ini telah memperuntukkan sejumlah RM1.9 juta bagi menjayakan program Baucar Buku Semarak Membaca pada tahun ini.


Peranan Penting Anak Muda dalam Memajukan Sabah

Kota Kinabalu – Kepimpinan Ketua Menteri Sabah, Datuk Seri Panglima Hajiji Noor, sentiasa bersikap terbuka terhadap sebarang pandangan dan penyertaan daripada generasi muda dalam usaha membangunkan negeri ini.

Perkara itu dinyatakan oleh Datuk Seri Panglima Hajiji dalam sesi suai mesra bersama-sama Jawatankuasa Usahawan Muda Dewan Perniagaan Dewan Perniagaan Malaysia – China (MCCC – YEC), Cawangan Sabah, yang berlangsung di Sri Gaya.

“Kerajaan sentiasa mengalu-alukan pandangan generasi muda kerana kita percaya bahawa pandangan mereka amat penting untuk membangunkan negeri ini,” ujar Datuk Seri Panglima Hajiji.

Umum mengetahui bahawa dasar inklusif yang dipraktiskan oleh Ketua Menteri Sabah telah membuka ruang kepada lebih banyak pihak yang terlibat dalam memberikan input sebagai satu daripada proses memakmurkan sosioekonomi rakyat di negeri ini.

Maka itu, dalam pertemuan tersebut Datuk Seri Panglima Hajiji turut meluahkan keterbukaan beliau untuk akomodasi bakat muda yang berwawasan dalam syarikat berkaitan kerajaan (GLC) Sabah.

Rombongan yang dihadiri oleh lebih daripada 10 orang anak muda itu diketuai oleh, Ar James Wong Kein Peng yang baru dipilih sebagai Pengerusi  MCCC – YEC bagi penggal 2022 – 2024.

“Kesudian Ketua Menteri bertemu dengan rombongan ini mencerminkan kemesraan beliau terhadap pandangan orang muda. Paling penting, hal ini secara tidak langsung merupakan pengiktirafan Ketua Menteri terhadap aspirasi generasi baharu,” ujar Ar James Wong.

Antara mereka yang hadir dalam sesi suai mesra tersebut termasuklah Terrance Sak Yaw san, Joanne Chin, Dr. Chang Kee Ying, Shawn Tan, Dexter Yeh, Yee Tsai Yiew, Lim Eng Ming, Samson Chu Kian Sim, dan Douglas Chong. Sebahagian daripada mereka merupakan graduan dari luar negara yang memilih untuk pulang ke tanah air bagi mengembangkan karier masing-masing.


Khidmat Pengakap kepada Masyarakat – Raja Muda Perlis

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berharap agar semua pemimpin pengakap terus menabur khidmat bakti dengan penuh semangat kepada ahli pengakap yang lain, termasuklah kepada masyarakat tanpa rasa jemu dan berputus asa.

Baginda sangat berbesar hati kerana pengakap terus dijadikan pasukan beruniform nombor satu di sekolah-sekolah di negeri Perlis. Titah baginda:

Bermula sekarang, Pengakap Raja mestilah menambah keahliannya di semua sekolah dan tidak hanya tertumpu di sekolah-sekolah berasrama penuh sahaja.

Dalam titah baginda, DYTM Tuanku Syed Faizuddin Putra Jamalullail turut mengucapkan tahniah kepada pihak pengurusan tertinggi Persekutuan Pengakap Negara atas komitmen yang tinggi dalam melestarikan kepimpinan pengakap.

DYTM Tuanku Syed Faizuddin Putra yang merupakan Presiden Diraja Persekutuan Pengakap Malaysia Negeri Perlis bertitah sedemikian selepas berkenan berangkat menyertai Program Kayuhan Basikal MAIPs anjuran Majlis Agama Islam dan Adat Istiadat Melayu Perlis bersama-sama Persekutuan Pengakap Malaysia Negeri Perlis. Program kayuhan tersebut bermula dan berakhir di perkarangan Masjid Mahmudiah, Bukit Keteri, Kangar.

Turut menyertai program tersebut ialah Pemangku Ketua Pengakap Negara merangkap Ketua Pesuruhjaya Pengakap Negara, Mejar Jeneral Prof. Dato’ Haji Mohd Zin Bidin (B) dan Ketua Pesuruhjaya Persekutuan Pengakap Negeri Perlis, Azmi Abdullah.

Pada kesempatan yang sama, DYTM Tuanku Raja Muda dan Raja Puan Muda Perlis, DYTM Tuanku Hajah Lailatul Shahreen Akashah Khalil beserta anakanda-anakanda, iaitu Yang Amat Mulia (YAM) Puteri Sharifah Khatreena Nuraniah, YAM Puteri Sharifah Farah Adriana dan YAM Syed Sirajuddin Areeb Putra Jamalullail mengucapkan selamat berpuasa kepada semua Muslimin. Baginda berdua dan anakanda-anakada baginda turut berdoa agar ibadah puasa pada tahun ini dapat dilaksanakan dengan istiqamah serta lebih baik dari tahun-tahun sebelum ini di sebalik kekangan COVID-19 yang melanda negara.


Perkongsian Pengalaman dan Kenangan oleh Tuanku Raja Perlis

Kangar – Pasukan yang diberi gelaran “Team DYMM SSPJ“ yang dibarisi oleh para pemain daripada Kelab Golf Putra (KGP) Perlis memperoleh 384 mata keseluruhan selepas menumpaskan pasukan “Ex Recce” yang memperoleh 359 mata dalam pertandingan golf yang diadakan di Lapangan Golf KGP Perlis, Sungai Batu Pahat, Perlis.

Dalam pertandingan tersebut, juara keseluruhan diraih oleh Zulkifli Said daripada “Team DYMM SSPJ“ dengan memperoleh 47 mata. Sementara itu, dalam kategori pasukan, Mohd Nizar Mohd Shahab, memperoleh 43 mata, sekali gus mengungguli pasukan “Team DYMM SSPJ“ manakala Brigedier Jeneral (B) Saari Omar yang mewakili pasukan “Ex Recce“ mendapat 41 mata.

Semasa  berlangsungnya acara tersebut, Raja Perlis, Duli Yang Maha Mulia (DYMM) Tuanku Syed Sirajuddin Jamalullail dan Raja Perempuan Perlis, DYMM Tuanku Tengku Fauziah Almarhum Tengku Abdul Rashid berkenan berangkat bagi menyempurnakan majlis penyampaian hadiah yang diadakan di Mess Pegawai Kanan Polis Diraja Malaysia, Jalan Raja Muda, Kangar. Turut berangkat sama ialah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail yang juga merangkap Tuanku Presiden Kelab Golf Putra Perlis dan Raja Puan Muda Perlis, DYTM Tuanku Hajah Lailatul Shahreen Akashah Khalil.

Dalam titah ucapan baginda, DYMM Tuanku Syed Sirajuddin mengalu-alukan pasukan “Ex Recce“ yang bertandang ke Perlis. Baginda berkongsi cerita dengan menjelaskan bahawa suatu ketika dahulu, sejurus selepas menamatkan latihan di Royal Military Academy Sandhurst, baginda pernah berkhidmat sebagai seorang pegawai dalam “Recce Corps” atau “Kor Peninjau Diraja” dalam Angkatan Tentera Malaysia. “Recce Corps“ kemudian diubah namanya menjadi “Kor Kavalri Diraja” dan terkini sebagai “Kor Armor Diraja”.

DYMM Tuanku Raja Perlis juga kelihatan masih bersemangat tinggi dan berkongsi beberapa kenangan dan pengalaman tentang perkara yang luar biasa ketika bersama-sama dengan kor berkenaan. Baginda menjelaskan bahawa banyak yang ilmu yang dipelajari sepanjang berada dalam pasukan “Recce“ termasuklah jalinan kerjasama antara warganya tanpa mengira agama dan bangsa, selain sentiasa memberikan sokongan dan semangat yang padu antara satu sama lain. Titah baginda, itulah elemen yang paling penting dalam memastikan kekuatan sesebuah pasukan serta amalan yang menjadi tunjang utama bagi negara yang berbilang kaum seperti Malaysia.


Raja Perlis Menerima Sembah Menghadap Setiausaha Kerajaan Negeri Perlis

Arau – Raja Perlis, Duli Yang Maha Mulia (DYMM) Tuanku Syed Sirajuddin Jamalullail berkenan berangkat menerima sembah menghadap pengenalan oleh Setiausaha Kerajaan Negeri Perlis yang baharu yang berkuat kuasa pada 30 Mac 2022 baru-baru ini, iaitu YBhg. Dato’ Seri Haji Hasnol Zam Zam Ahmad di Balai Menghadap Biru Istana Arau pada petang tadi.

Berangkat sama mengiringi baginda ialah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail.

YBhg. Dat0′ Seri Haji Hasnol Zam Zam berkelulusan Ijazah Sarjana Muda Sains Perancangan Bandar dari Universiti Utah, Amerika Syarikat dan Ijazah Sarjana Perancangan Bandar dari Universiti Pennsylvania, Amerika Syarikat. Beliau telah berkhidmat dalam perkhidmatan awam selama 30 tahun sejak menyertai perkhidmatan awam sebagai Pegawai Tadbir dan Diplomatik pada 1 Disember 1992.

YBhg. Dat0′ Seri Haji Hasnol Zam Zam, 55 tahun memiliki kelayakan dan pengalaman luas dalam pelbagai bidang dan pernah berkhidmat sebagai Ketua Setiausaha Kementerian Perdagangan Dalam Negeri dan Hal Ehwal Pengguna sebelum ini.

Dalam majlis tersebut, Tuanku Raja Perlis turut menitah nasihat kepada YBhg. Dat0′ Seri Hasnol Zam Zam agar dapat memimpin pentadbiran perkhidmatan awam di negeri tersebut dan menyempurnakan segala tugasan yang diamanahkan dengan lebih cepat serta efektif, menjauhi budaya rasuah dan berkhidmat dengan penuh semangat dan integriti.


PM Lakar Sejarah Rasmi PBAKL 2022- Menteri Kanan Pendidikan

Untuk mendapatkan maklumat terkini, ikuti kami melalui Telegram

Kuala Lumpur – Pesta Buku Antarabangsa Kuala Lumpur (PBAKL) ke-39 kembali menemui masyarakat, khususnya pencinta buku di negara ini bermula 3 hingga 12 Jun 2022. Perasmian PBAKL 2022 disempurnakan oleh YAB Dato’ Sri Ismail Sabri Yaakob, Perdana Menteri Malaysia buat julung kalinya selepas acara tradisi keilmuan ini terhenti seketika berikutan pandemik COVID-19 melanda dunia.

Sebelum perasmian oleh YAB Perdana Menteri, Menteri Kanan Pendidikan, YB Senator Datuk Dr. Mohd Radzi Md Jidin terlebih dahulu menyampaikan ucapan alu-aluan dengan menyatakan bahawa beliau amat berbesar hati atas kesudian YAB Perdana Menteri menyantuni penggiat industri dan pencinta buku dalam kalangan Keluarga Malaysia di negara ini.

“Penganjuran pada kali ini melakar sejarah tersendiri apabila buat pertama kalinya, PBAKL 2022 dirasmikan oleh Perdana Menteri Malaysia,” jelas YB Menteri Kanan Pendidikan. Beliau turut menzahirkan penghargaan kepada pemain industri buku, para pencinta buku dan pengunjung yang hadir bersama-sama memberi sokongan terhadap penganjuran PBAKL 2022 dengan memeriahkan pesta buku pada kali ini setelah tidak dapat dilaksanakan secara fizikal berikutan pelaksanaan Perintah Kawalan Pergerakan akibat pandemik COVID-19 yang melanda negara pada awal tahun 2020.

Dalam ucapan beliau, Datuk Dr. Mohd Radzi Md Jidin juga menyatakan penjualan buku turut dilaksanakan secara dalam talian bagi mengoptimumkan capaian pelawat. Bagi beliau, kemajuan teknologi digital telah banyak membantu perkembangan industri perbukuan dalam menyebarkan ilmu pengetahuan kepada masyarakat. “Sejajar dengan peredaran semasa, pemain industri perlulah peka dengan perkembangan teknologi digital dan menggunakan teknologi secara optimum agar industri perbukuan dapat memenuhi keperluan pencinta buku,” saran beliau.

YB Menteri Kanan Pendidikan turut menyatakan hasrat kerajaan menerusi KPM yang akan terus menyokong usaha-usaha yang dilaksanakan oleh pemain industri perbukuan bagi menggalakkan budaya membaca dalam kalangan masyarakat. Di samping itu, kerajaan juga sentiasa menggalakkan aktiviti industri perbukuan dalam usaha memperluaskan lagi akses pasaran buku di Malaysia dan pada peringkat antarabangsa.

“Marilah kita sama-sama memberikan sokongan terhadap segala usaha yang dilakukan dalam menyemarakkan semangat membaca sepanjang hayat dan jadilah generasi yang sentiasa dahagakan ilmu dan cinta akan buku,” jelas Datuk Dr. Mohd Razdi Md Jidin dengan mengakhiri ucapan beliau sebelum acara perasmian diteruskan oleh YAB Perdana Menteri.


Penjelasan Isu SJKC Khai Chee, Segambut, Kuala Lumpur

Kuala Lumpur – Kementerian Pendidikan Malaysia (KPM) memaklumkan bahawa Sekolah Jenis Kebangsaan Cina (SJKC) Khai Chee, Segambut, Kuala Lumpur merupakan sebuah sekolah kerajaan di atas tapak tanah hak milik Pesuruhjaya Tanah Persekutuan (PTP) seluas 1.7 ekar.

Bermula pada tahun 2012 hingga tahun 2014, pihak Lembaga Pengurus Sekolah (LPS) melalui Guru Besar SJKC Khai Chee telah memohon untuk mendirikan satu blok bangunan di atas tanah persendirian sebagai bangunan tambahan kepada sekolah tersebut. Memandangkan SJKC Khai Chee adalah sekolah kerajaan yang dibina di atas tanah milik PTP, cadangan pembinaan bangunan tambahan perlu mematuhi tatacara pembinaan institusi pendidikan kerajaan. Bagi membolehkan permohonan tersebut dipertimbangkan, pihak LPS hendaklah mematuhi syarat-syarat yang ditetapkan. Syarat-syarat tersebut adalah seperti yang berikut:

(i) Pihak sekolah perlu mengemukakan bukti bahawa Chevron Malaysia Limited telah membuka/melupuskan kaveat ke atas tapak berkenaan;

(ii) Pihak sekolah mengemukakan semula skop projek supaya mematuhi Garis Panduan dan Peraturan bagi Perancangan Pembangunan oleh Jawatankuasa Kecil Piawaian dan Kos bagi Jawatankuasa Perancangan Pembangunan Negara, Jabatan Perdana Menteri; dan

(iii) LPS mengemukakan surat jaminan untuk menyerahkan tapak dan bangunan baharu kepada kerajaan memandangkan sekolah ini adalah sekolah kerajaan.

Sehingga kini, KPM tidak pernah menerima permohonan lengkap yang memenuhi ketiga-tiga syarat yang ditetapkan daripada pihak LPS bagi membolehkan pertimbangan dibuat.

Laporan dan tinjauan yang telah dibuat oleh Jabatan Pelajaran Wilayah Persekutuan Kuala Lumpur (JPWPKL) pada tahun 2014 mendapati pembinaan bangunan tambahan telah dimulakan di tapak yang dicadangkan tanpa mendapat kelulusan daripada KPM. Sehubungan dengan itu, satu surat arahan pemberhentian kerja telah dikeluarkan oleh JPWPKL pada 8 Disember 2014 memandangkan bangunan tersebut dicadangkan untuk digunakan sebagai sekolah kerajaan.

Semakan pihak JPWPKL mendapati bahawa pihak LPS masih meneruskan kerja-kerja pembinaan bangunan tersebut. Oleh itu, pihak JPWPKL telah mengeluarkan surat kedua arahan pemberhentian kerja kepada pihak LPS pada 7 September 2015. Arahan pemberhentian ini juga tidak dihiraukan oleh pihak LPS dan kerja-kerja pembinaan diteruskan sehingga bangunan tersebut siap dibina.

KPM menghargai usaha masyarakat yang turut menyumbang kepada pembangunan pendidikan negara. Walau bagaimanapun, KPM ingin menegaskan bahawa tindakan pihak LPS yang tidak menghiraukan teguran dengan terus membina bangunan tambahan di tanah persendirian adalah tidak wajar. KPM tidak boleh didesak oleh mana-mana pihak untuk menerima apa-apa bangunan sebagai sekolah kerajaan kerana kementerian tertakluk kepada peraturan dan undang-undang yang berkuatkuasa.

KPM sentiasa komited untuk terus melakukan yang terbaik.


Murid Sekolah Rendah Hadir Tanpa Penggiliran Mulai 17 dan 18 April Ini

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pendidikan Malaysia (KPM) memaklumkan bahawa murid sekolah rendah di seluruh negeri akan hadir secara bersemuka ke sekolah tanpa penggiliran bermula 17 April dan 18 April 2022, mengikut kumpulan negeri masing-masing.

Menurut Menteri Kanan Pendidikan, Datuk Dr. Radzi Jidin, ketetapan ini turut terpakai kepada semua murid sekolah swasta, termasuklah sekolah ekspatriat dan sekolah antarabangsa yang setara dengan sekolah rendah KPM, serta institusi pendidikan yang tidak berdaftar dengan KPM.

Tambah beliau, keputusan ini dilakukan setelah melihat kelancaran pengoperasian sekolah rendah secara bersemuka pada 21 Mac yang lalu dan pengoperasian sekolah menengah secara bersemuka tanpa penggiliran pada 4 April, serta pandangan daripada Kementerian Kesihatan Malaysia (KKM).

“Maka itu, kita telah membuat ketetapan bahawa murid sekolah rendah akan dibenarkan hadir ke sekolah tanpa penggiliran bermula pada 17 April untuk negeri kumpulan A dan 18 April untuk negeri kumpulan B,“ kata Datuk Dr. Radzi menerusi rakaman video di Facebook, semalam.

Negeri bagi kumpulan A ialah sekolah di negeri Kedah, Johor, Kelantan dan Terengganu, manakala kumpulan B ialah sekolah di negeri Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak, Wilayah Persekutuan Kuala Lumpur, Labuan dan Putrajaya.

“Apa yang penting, saya menasihatkan agar murid-murid dan guru sentiasa mematuhi prosedur operasi standard (SOP) yang sudah ditetapkan.

“Walaupun kita sedang bergerak dari fasa peralihan ke endemik, namun kita masih perlu mengekalkan SOP yang ditetapkan khususnya apabila semua murid hadir ke sekolah tanpa penggiliran kelak,” katanya.

Mengulas lebih lanjut berkaitan dengan ketetapan baharu ini, Datuk Dr. Radzi menegaskan agar ibu bapa turut memainkan peranan penting dalam memastikan anak-anak mematuhi segala SOP demi keselamatan dan kesejahteraan negara.


Sekolahku SEJAHTERA Melahirkan Generasi Muda Hebat

Sebanyak 14 elemen diwujudkan dalam menerapkan nilai kehidupan secara semula jadi kepada murid semasa sesi pengajaran dan pembelajaran melalui konsep Sekolahku SEJAHTERA oleh Kementerian Pendidikan Malaysia (KPM). Kesemua elemen itu, akan diterapkan seawal prasekolah dan akan diteruskan hingga ke peringkat sekolah menengah pada sesi persekolahan akan datang. Empat belas Â elemen SEJAHTERA tersebut ialah:

Sekolahku SEJAHTERA yang telah dilancarkan oleh Menteri Pendidikan, Datuk Dr. Radzi Jidin, di Putrajaya pada 21 Februari 2022 lalu dirangka konsepnya dengan berteraskan prinsip dan hasrat bagi mewujudkan suasana sekolah yang selamat, aman, selesa, menggembirakan, membina dan inklusif ke arah mencapai kesejahteraan masyarakat.

Menurut Datuk Dr. Radzi Jidin, sekiranya murid-murid betul-betul menjiwai konsep ini, negara Malaysia mampu melahirkan generasi yang hebat dan mampu bersaing di peringkat dunia. Pelaksanaan konsep ini juga bagi memberikan penekanan terhadap nilai murni terhadap murid-murid menerusi pengajaran dan pembelajaran yang dilaksanakan di sekolah. Konsep ini yang akan diperkenalkan pada sesi persekolahan akan datang tidak akan membebankan guru serta murid kerana konsep ini akan diterapkan secara semula jadi dalam pengajaran dan pembelajaran.

Sekolah secara umumnya dan guru secara khususnya memainkan peranan yang penting serta mempunyai pengaruh yang besar dalam menerapkan nilai-nilai murni terdapat murid-murid. Sama ada di sekolah rendah atau di sekolah menengah, pelajar dididik supaya berakhlak, bermoral dan mengamalkan budaya hidup yang murni.

Di sekolah, guru memainkan peranan yang penting dalam mencorakkan kehidupan pelajar. Ketika pelajar mula menjejakkan kaki ke alam persekolahan, mereka sangat bergantung kepada tunjuk ajar guru. Hal ini berdasarkan keberadaan mereka di sekolah bersama-sama guru agak lama selepas masa bersama-sama ibu bapa dan keluarga di rumah. Oleh itu, adalah sangat penting untuk mewujudkan hubungan yang rapat antara guru dengan pelajar.

Melalui pelaksanaan Sekolahku SEJAHTERA, para murid akan dapat meneroka pelbagai cabang ilmu, idea dan penemuan baharu serta sentiasa berfikiran kreatif dan inovatif dalam penyelesaian masalah.

Dalam sistem pendidikan di Malaysia, penumpuan terhadap dasar pendidikan untuk melahirkan insan yang baik, menyeluruh dan bersepadu dari segi jasmani, emosi, rohani dan intelek sangat jelas berdasarkan apa-apa yang tersurat dalam Falsafah Pendidikan Kebangsaan (FPK). Elemen akhlak, moral dan nilai murni merupakan satu daripada unsur yang penting dalam memastikan hasrat FPK tersebut dapat dicapai.

Sehubungan dengan itu, pembentukan insan yang berakhlak mulia amat dititikberatkan dan pentingnya penghayatan nilai murni dalam diri insan. Oleh itu, pendidikan dan penerapan nilai murni tidak boleh dipisahkan sama sekali. Tanpanya usaha untuk menghasilkan generasi muda yang hebat akhlaknya menjadi sia-sia.

Menurut Pusat Perkembangan Kurikulum, nilai murni dapat dipupuk secara formal dan tidak formal. Selain di sekolah, ahli keluarga dan anggota masyarakat itu sendiri memainkan peranan yang penting dalam memupuk nilai murni dan membentuk sahsiah individu yang positif secara tidak formal. Namun begitu, pemupukan nilai murni akan lebih terarah jika disampaikan melalui sistem pendidikan formal yang jelas strukturnya.

Dengan wujudnya konsep Sekolahku SEJAHTERA, penekanan terhadap nilai murni akan diberikan kepada murid-murid menerusi pengajaran dan pembelajaran yang dilaksanakan di sekolah. Konsep Sekolahku SEJAHTERA ini bukanlah satu mata pelajaran baharu atau sisipan mata pelajaran sedia ada. Namun begitu, penerapan elemen konsep ini dalam kalangan murid-murid akan dilaksanakan secara holistik bersama di dalam dan luar sekolah bagi kesejahteraan murid.

Selain itu, konsep Sekolahku SEJAHTERA juga tidak menambahkan beban tugas guru. Dalam konteks ini, para guru akan menerapkan konsep ini secara semula jadi dalam pengajaran dan pembelajaran seperti yang telah dilaksanakan sebelum ini melalui konsep penerapan nilai murni yang merentas kurikulum demi melahirkan insan yang seimbang dan harmonis dari segi jasmani, emosi, rohani dan intelek.

Dalam konteks ini juga, adalah diharapkan agar 14 elemen tersebut dapat memberikan garis panduan kepada murid-murid untuk membuat suatu keputusan secara rasional, sekali gus mengelak diri daripada terjebak dalam gejala buli. Menurut Datuk Dr. Radzi Jidin lagi, perbuatan buli berlaku apabila banyak dalam kalangan anak-anak yang bertindak secara tidak rasional. Masing-masing mengambil tindakan kerana merasakan diri mereka berada dalam kelompok yang besar dan boleh membuli murid lain.

Sebagai contoh, sebelum ini tular satu klip video di media sosial menunjukkan sekumpulan pelajar mengepung dan menumbuk perut mangsa sambil tertawa sesama mereka pada hujung tahun lepas. Berdasarkan ruangan komen warganet, kejadian tersebut dikatakan berlaku di sebuah sekolah berasrama penuh di Kuala Kangsar. Kes buli tersebut ternyata menimbulkan kemarahan orang ramai yang menentang sebarang bentuk keganasan seperti buli, tambahan pula kes ini melibatkan murid sekolah.

Sehubungan dengan itu, dengan memberikan tumpuan yang lebih terhadap elemen yang disenaraikan mengikut konsep Sekolahku SEJAHTERA, diharapkan murid-murid dapat menerapkan nilai murni dalam diri mereka. Kerjasama pihak sekolah dan ibu bapa juga penting dalam usaha menjayakan konsep yang diwujudkan ini. Sebagai murid, mereka perlu dibimbing dan diberi tunjuk ajar agar matlamat yang diingini oleh KPM dapat dicapai.

Dalam sistem pendidikan di negara ini, penumpuan terhadap dasar pendidikan adalah untuk melahirkan insan yang baik, menyeluruh dan bersepadu. Sudah pasti nilai murni yang digariskan tersebut dapat membentuk sikap dan pemikiran seseorang serta membolehkannya membuat keputusan yang wajar dan bertanggungjawab ke atas akhlak dan perilakunya

Sehubungan dengan itu, semua pihak mesti berganding bahu dalam usaha untuk merealisasikan aspirasi negara dalam usaha melahirkan generasi muda hebat negara. Penekanan khusus perlu diambil terhadap 14 elemen SEJAHTERA agar konsep ini menepati kehendak dan matlamat asal kewujudan konsep yang diketengahkan oleh KPM.


Pensyarah Jepun Kongsi Ilmu Dialek Melayu dan Bahasa Serumpun

Untuk mendapatkan maklumat terkini, ikuti kami melalui Telegram

Sintok – Pensyarah Tokyo University of Foreign Study, Profesor Madya Dr. Hiroki Nomoto berkongsi ilmu berkenaan dengan dialek Melayu dan bahasa serumpun melalui wacana anjuran Pusat Pengajian Bahasa, Tamadun dan Falsafah (SLCP), Universiti Utara Malaysia (UUM) di platform Webex pada pagi tadi. Wacana yang disampaikan pada kali ini bertajuk “Ayat Pasif: Kelihan terhadap Dialek Melayu dan Bahasa-bahasa Serumpun“ merupakan program Bicara 2022 siri yang ketiga.

Menurut Dr. Hiroki, ayat pasif merupakan satu daripada bidang kemahirannya dan mengakui bahawa perbincangan tentang ayat pasif ini sedikit sukar kepada peserta yang pertama kali mengikuti topik ini.

Terdapat variasi antara ayat pasif di dalam dialek bahasa Melayu. Ada dialek yang mengekalkan ciri ayat pasif bahasa Melayu dahulu dan ada pula dialek yang tidak mengekalkan ciri ayat pasif bahasa Melayu dahulu.

Hal ini bermakna, sesetengah dialek bahasa Melayu sudah tidak mengekalkan ciri bahasa Melayu klasik dan dalam dialek-dialek seperti itu, lahirlah pola yang baharu untuk mengungkapkan ataupun mengganti ayat bagi bentuk yang lama.

Tambah beliau, terdapat dialek yang ayat pasifnya menunjukkan ciri-ciri yang serupa dengan bahasa serumpun.

Hal ini juga sesuatu yang menarik kerana kalau kita lihat dialek-dialek bahasa Melayu yang terdapat di Malaysia, mungkin kita akan terkejut melihat ciri-ciri yang agak berbeza daripada dialek standard. Namun begitu, apabila meluaskan pandangan ke luar Malaysia, kita masih dapat mencari bahasa-bahasa yang serupa dengan dialek-dialek yang nampaknya sangat luar biasa dari perspektif Malaysia.

Pensyarah dari negara matahari terbit ini pernah menterjemahkan cerpen karya Sasterawan Negara ketujuh, Arena Wati yang bertajuk “Cikgu Rukiah“ dan merupakan graduan Doktor Falsafah (PhD) dari Universiti Minnesota Amerika Syarikat.

Program menarik yang berdurasi selama sejam setengah ini dipengerusikan oleh Pensyarah Kanan SLCP UUM, Dr. Tarmizi Hasrah dan turut dihadiri oleh Timbalan Dekan Pendidikan dan Inovasi SLCP UUM, Profesor Madya Dr. Mohd. Hilmi Hamzah, para pensyarah, mahasiswa SLCP UUM, dan orang awam.


Ke Mana Hala Tuju Budaya Membaca?

Pesta Buku Antarabangsa Kuala Lumpur (PBAKL) 2022 yang pada awalnya dijadualkan berlangsung mulai 7 Februari 2022 telah dianjak kepada 3 hingga 12 Jun ini. Bagi penerbit buku, tarikh baharu itu sedikit banyak melegakan mereka kerana tatkala negara menuju peralihan fasa endemik, diyakini lebih banyak aktiviti yang dapat dilakukan dalam menyemarakkan PBAKL 2022 kelak.

Sudah dua tahun PBAKL tidak dapat diadakan secara bersemuka. Hal ini dikatakan demikian kerana pandemik COVID-19 yang melanda negara membantutkan himpunan terbesar penerbit dan pembaca di negara ini. Maka itu, bagi ulat buku, PBAKL 2022 perlu diadakan dalam keadaan negara benar-benar telah bersedia agar rindu mereka terhadap pesta ilmu itu terubat. Oleh itu, Jun dilihat sebagai bulan yang paling tepat untuk PBAKL 2022 beraksi dan semua pihak yang terlibat dapat melakukan persiapan yang terbaik, manakala pengunjung juga perlu memastikan mereka akur dengan prosedur operasi standard (SOP) yang akan ditetapkan kelak.

Umum mengetahui bahawa antara matlamat utama penganjuran PBAKL pada setiap tahun termasuklah untuk menyemarakkan budaya membaca dalam kalangan rakyat di negara ini. Mengapakah budaya membaca ini dilihat sebagai sesuatu amalan yang penting? Kita sering mendengar ungkapan, bangsa membaca bangsa berjaya. Sejauh manakah kebenarannya?

Mungkin sudah menjadi kebiasaan apabila kita menjadikan budaya pembacaan dalam kalangan orang Jepun yang tinggi hingga menjadikan mereka bangsa yang berjaya sebagai contoh yang terbaik. Dunia turut mengakui hal itu dan tentunya ada sesuatu yang boleh kita pelajari daripada cara hidup rakyat matahari terbit itu terhadap kecintaan mereka akan buku.

Suasana yang amat berbeza sekali dapat dilihat apabila kita berada di dalam tren di negara tersebut. Rakyat di negara itu mengisi setiap saat dan detik yang mereka miliki dengan membaca – tidak kira apa-apa pun bahan bacaan dan kaedah pembacaan mereka, yang pasti mereka membaca! Ada yang memegang buku, surat khabar, telefon pintar – mereka membaca! Pemandangan ini sesuatu yang amat mengagumkan apabila tidak ada seorang pun daripada mereka yang memejamkan mata atau berbual kosong sementara meninggu tiba ke destinasi. Tanpa mengira usia, mereka membaca dengan khusyuk. Apa yang mereka peroleh? Semestinya ilmu!

Apakah pemandangan ini berlaku di dalam tren atau dalam mana-mana sistem pengangkutan awam di negara kita? Banyak penganalisis menyatakan bahawa budaya membaca yang amat menebal dalam jiwa rakyat Jepun akan dibawa walau ke mana pun mereka pergi kerana mereka meyakini ilmu dapat memajukan diri dan bangsa mereka. Budaya membaca ini juga ditambah lagi dengan proses menterjemahkan bahasa asing ke dalam bahasa Jepun. Penterjemahan ini berlaku sejak tahun 1684 dan ini juga merupakan satu daripada budaya yang hebat kerana rakyat Jepun amat bangga akan bahasa mereka sehingga banyak karya hebat di seluruh dunia yang berjaya diterjemahkan ke dalam bahasa Jepun. Usaha ini menjadikan bangsa Jepun tidak pernah dan tidak mahu ketinggalan dalam segenap segi.

Bagaimanakah budaya membaca dapat diterapkan dalam segenap hidup rakyat di negara tersebut? Rahsianya adalah dengan mendidik budaya pembacaan pada awal usia. Sudah menjadi kebiasaan apabila buku dijadikan sebagai peneman – dibaca oleh ibu bapa sejak anak mereka masih peringkat bayi. Buku umpama mainan yang wajib ada pada setiap kana-kanak di negara itu. Maka itu, apabila dewasa buku tidak menjadi sesuatu yang asing bagi mereka.

Usaha ini disemarakkan lagi oleh kebanyakan pengeluar manga di negara tersebut apabila pengeluar manga berebut-rebut mengadakan kerjasama dengan sekolah untuk menghasilkan bahan bacaan kurikulum di sekolah untuk menambah minat murid. Pelbagai usaha turut dilaksanakan untuk menjadikan subjek seperti Sejarah, Biologi, dan sebagainya dapat disampaikan dalam cara yang lebih menarik supaya lebih banyak kanak-kanak berminat terhadap bahan bacaan.

Perlu diketahui juga bahawa tidak ada sebarang kempen membaca di negara itu untuk menjadikan membaca sebagai satu daripada budaya dalam kehidupan mereka. Hal ini dikatakan demikian kerana budaya membaca sudah menebal dalam kehidupan mereka dan menjadi budaya yang akan terus diwarisi sampai bila-bila.

Sementara itu, menurut World Culture Score Index, pada tahun 2021, rakyat Malaysia meluangkan masa untuk membaca tidak lebih daripada tiga jam seminggu berbanding dengan rakyat India yang mencatatkan angka tertinggi, iaitu melebihi 10 jam dalam tempoh yang sama. Jumlah ini dikuti dengan rakyat Thailand dan China yang rata-ratanya membaca selama lapan hingga sembilan jam dalam tempoh yang sama.

Kajian profil membaca yang dijalankan oleh Perpustakaan Negara Malaysia (PNM) pada tahun 2005 pula mendapati rakyat Malaysia hanya membaca dua naskhah buku setahun. Walau bagaimanapun angka itu meningkat kepada 15 naskhah pada tahun 2014 berdasarkan laporan kajian interim tabiat membaca rakyat Malaysia, namun jumlah tersebut masih lagi rendah berbanding dengan rakyat di negara maju yang membaca sebanyak 40 judul buku setahun. Jenis buku yang paling popular dalam kalangan pembaca Malaysia pula adalah berbentuk fiksyen (76 peratus), hobi dan minat (53 peratus), bukan fiksyen (36 peratus), perniagaan (18 peratus), ulasan saintifik dan buku teks (18 peratus) dan sains popular sebanyak 15 peratus.

Lebih awal daripada itu, iaitu pada tahun 2019, laman web Picodi melaporkan bahawa sekitar 76 peratus rakyat Malaysia membeli sekurang-kurangnya sebuah buku setahun. Angka ini sedikit rendah berbanding dengan rakyat negara Turki dan Russia. Sumber yang sama turut mendedahkan bahawa sebanyak 22 peratus rakyat Malaysia tidak banyak membaca atau tidak berminat dengan buku. Sebagai kesimpulannya, tabiat membaca rakyat Malaysia masih ketinggalan berbanding dengan negara lain.

Antara kemungkinan mengapa tabiat membaca sukar dipupuk dalam kalangan rakyat Malaysia termasuklah ketagihan terhadap peranti elektronik yang digunakan bukan untuk tujuan mendapatkan ilmu. Sebaliknya masa lapang rakyat di negara ini sering dipenuhi dengan menonton video, melayari media sosial dan permainan maya. Membaca juga turut dilihat sebagai membebankan dan membosankan. Maka itu, bagaimana bangsa Malaysia dapat bersaing dalam era yang lebih mencabar dan penuh dengan persaingan? Bagaimana kita mahu seiring dengan Revolusi Perindustriaan 4.0 jika tahap penguasaan ilmu kita dalam bidang sains teknologi maklumat dan komunikasi masih rendah?

Dalam mencapai status sebuah negara maju, rakyat Malaysia perlu menguasai ilmu dalam pelbagai bidang dan satu daripada kaedah untuk mengusai ilmu adalah menerusi pembacaan. Maka itu, semua pihak perlu memainkan peranan dalam membudayakan pembacaan bermula dari rumah – ibu bapa perlu menjadikan tabiat membaca sebagai budaya yang utama. Kemudian, peranan ini perlu diteruskan oleh guru di sekolah – membaca tidak lagi boleh diukur sebagai senjata untuk lulus peperiksaan semata-mata, membaca perlu dijadikan sebagai tanggungjawab yang perlu disemat dalam diri setiap pelajar. Kemudian, hal ini perlu terus dimantapkan ketika pelajar melanjutkan pelajaran. Membaca harus dijadikan kunci untuk berjaya. Membaca perlu diletakkan sebagai nilai yang “mahal” dalam setiap perlakuan kita. Kita harus membuang perasaan malu untuk membaca di khalayak umum. Persepsi kononnya membaca sebagai tabiat yang sekadar menunjuk-nunjuk harus dihapuskan kerana membaca akan membezakan ilmu yang kita miliki berbanding dengan individu yang tidak membaca.

Kerajaan sudah menggerakkan pelbagai usaha untuk menjadikan membaca sebagai amalan dan budaya di negara ini. Ingat, di Jepun tidak ada kempen dalam menggalakkan budaya pembacaan, semuanya datang daripada kesedaran rakyat di negara itu yang percaya bahawa bangsa membaca, bangsa yang berjaya.


Bantuan Khas Kewangan Aidilfitri 2022: Tiada Syarat Lengkap Dos Imunisasi COVID-19

Untuk mendapatkan maklumat terkini, ikuti kami melalui Telegram

Putrajaya – Perdana Menteri Malaysia, YAB Dato’ Sri Ismail Sabri Yaakob mengumumkan bahawa tiada syarat lengkap dos imunisasi COVID-19 untuk menerima Bantuan Khas Kewangan Aidilfitri 2022 dalam kenyataan media Perdana Menteri hari ini.

Semua kakitangan awam dan pesara layak untuk menerima Bantuan Khas Kewangan Aidilfitri 2022 seperti yang diumumkan oleh kerajaan pada 5 April yang lalu, termasuklah mereka yang tidak mendapat suntikan vaksinasi COVID-19 lengkap.

Saya telah mengarahkan Ketua Pengarah Perkhidmatan Awam (KPPA) supaya membatalkan Perkara 6 (VI) dalam pekeliling Bantuan Khas Kewangan Aidilfitri 2022 bertarikh 8 April 2022.

“Walau bagaimanapun perkara-perkara lain dalam pekeliling tersebut masih terpakai.

Perdana Menteri turut menyatakan bahawa beliau tidak pernah menyebut tentang pengecualian bantuan khas ini kepada mana-mana penjawat awam dan pesara mengikut status vaksinasi.

Semua kakitangan kerajaan dan pesara bakal menerima bantuan khas ini pada pembayaran gaji bulan April, iaitu pada 25 April.

Kerajaan bersetuju memberikan Bantuan Khas Kewangan Aidilfitri Sebanyak RM500 kepada penjawat awam Gred 56 ke bawah dan RM250 kepada pesara.


Ujian Mendengar SPM Sesi Kedua 2021 Kekal Terjamin

Kuala Lumpur – Lembaga Peperiksaan (LP), Kementerian Pendidikan Malaysia memberikan jaminan bahawa Ujian Mendengar (UM) peperiksaan Sijil Pelajaran Malaysia (SPM) tahun 2021 sesi kedua yang dilaksanakan pada 7 April 2022 akan kekal utuh.

Menurut LP, bahan audio dan kertas soalan UM peperiksaan SPM sesi pertama akan digunakan bagi calon sesi kedua berdasarkan pertimbangan beberapa perkara.

“Kertas soalan ini diklasifikasikan sebagai kertas tertutup dan tidak dibawa keluar oleh calon dari dewan atau bilik peperiksaan.”

“Sekiranya apa-apa jua maklumat berkaitan dengan UM SPM ini disampaikan oleh satu pihak kepada satu pihak yang lain, hal ini berlaku hanya dalam bentuk ringkasan wacana,” jelas LP menerusi satu kenyataan hari ini berikutan rasa tidak puas hati dalam kalangan guru dan ibu bapa tentang soalan ulang UM SPM.

Mengulas lebih lanjut, LP berkata, “Sekiranya calon menerima maklumat daripada satu pihak yang lain berkaitan audio tersebut, calon tetap perlu mempunyai kefahaman dan tafsiran masing-masing untuk menjawab dengan tepat.”

Keputusan ini telah mengambil kira pertimbangan bahawa soalan ujian itu adalah dalam pelbagai kaedah, iaitu objektif aneka pilihan, objektif pelbagai bentuk dan juga subjektif respons terhad.

Oleh itu, calon perlu mempunyai kemahiran untuk mendengar, menganalisis dan memahami maksud keseluruhan bahan audio yang dimainkan tersebut ketika ujian ini berlangsung.

Walau bagaimanapun, LP yakin bahawa integriti soalan peperiksaan ini akan kekal terjamin bagi memastikan kepentingan dan keadilan kepada calon yang menduduki peperiksaan.


HASiL Menyantuni Anak Yatim dan Asnaf

Cyberjaya – Lembaga Hasil Dalam Negeri Malaysia (HASiL) menyantuni anak yatim dan asnaf dalam program Ihya’ Ramadan Majlis Berbuka Puasa LHDNM bersama-sama YB Tuan Haji Yamani Hafez Musa, Timbalan Menteri Kewangan II yang diadakan di Ibu Pejabat HASiL semalam.

Seramai 45 orang anak yatim dan asnaf menerima sumbangan duit raya dan YB Tuan Haji Yamani Hafez Musa turut menyempurnakan penyerahan sumbangan HASiL berjumlah RM5000 kepada setiap 10 buah rumah kebajikan dan pusat jagaan yang diraikan.

Pusat jagaan dan rumah kebajikan yang terlibat, termasuklah Rumah Anak Yatim Sg. Kantan, Pusat Jagaan Kanak-Kanak Yatim dan Miskin Rukaiyah, Rumah Bakti Al-Kausar, Pertubuhan Kebajikan Anak-Anak Yatim UMMI Selangor, Pusat Jagaan Mesra Assalam, Rumah Amal Limpahan Kasih, Pertubuhan Pengurusan Rumah Safiyyah, Pusat Jagaan Nur Hasanah, Pusat Jagaan dan Pendidikan Warga Emas Darul Insyirah, dan Pertubuhan Kebajikan dan Bimbingan At-Taqwa.

YB Tuan Haji Yamani Hafez Musa memuji usaha murni HASiL dalam meraikan penerima sumbangan ini, khususnya anak-anak yatim dan asnaf kerana mereka merupakan sebahagian daripada generasi yang akan mewarisi legasi negara.

“Semoga sedikit bantuan ini akan meringankan beban mereka dalam membuat persiapan Aidilfitri yang bakal menjelang tiba,” kata beliau dalam ucapan pada majlis tersebut.

Sementara itu, YBhg. Datuk Mohd. Nizom Sairi, Ketua Pegawai Eksekutif HASiL dalam ucapannya pula berkata, “Dengan mengambil semangat kemuliaan bulan Ramadan, HASiL akan terus berusaha meningkatkan peranannya sebagai pentadbir cukai langsung di negara ini.

“Aktiviti-aktiviti teras pentadbiran cukai seperti penaksiran, pemungutan, audit, siasatan, pengesanan, pendidikan cukai dan khidmat pelanggan tetap diberikan keutamaan sepanjang bulan Ramadan ini. Hal ini amat penting bagi memastikan perkhidmatan kepada rakyat berjalan lancar dan tidak terganggu serta menjamin kemapanan kutipan hasil negara,” tambah beliau lagi.

Turut sama hadir pada majlis ini ialah Anggota-anggota Lembaga, Timbalan-timbalan Ketua Pegawai Eksekutif dan warga kerja HASiL.


Mahasiswa dan Risiko Kesihatan Mental

Untuk mendapatkan maklumat terkini, ikuti kami melalui Telegram

Kuala Lumpur – Mahasiswa masa ini bukan sahaja bergelut dengan cabaran meniti kehidupan dalam kebiasaan baharu akibat pandemik COVID-19, tetapi juga adanya golongan yang terkesan dengan gaya hidup bercitrakan kepantasan dan hambatan dunia digital. Tidak itu sahaja, golongan ini turut dihidangkan dengan pelbagai budaya hedonisme dan kemerosotan nilai dan akhlak melalui Internet dan media sosial. Kesemua ini tanpa disedari oleh masyarakat umum memberikan impak pro dan kontra kepada golongan ini, khususnya terdedah dengan risiko kesihatan mental.

Menyedari akan peri pentingnya pendedahan kesihatan mental kepada golongan belia, Kementerian Pengajian Tinggi menerusi Universiti Putra Malaysia (UPM) bekerjasama dengan Dewan Bahasa dan Pustaka telah menganjurkan Pertandingan Debat Belia Antara Kolej Kediaman Institut Pengajian Tinggi Malaysia 2022 pada 26-28 Mac 2022 secara dalam talian dan peringkat akhir pertandingan ini telah diadakan pada  9 April 2022 secara bersemuka dan UPM bertindak sebagai tuan rumah mengendalikan pertandingan debat akhir ini. Pertandingan ini juga bersempena dengan sambutan ulang tahun UPM ke-50 tahun dengan mengangkat isu sohor kini berkaitan dengan kesejahteraan psikologi golongan belia, khususnya mahasiswa.

Pertandingan debat akhir ini telah menyaksikan dua pasukan berentap dan ternyata kehebatan pendebat Universiti Pertahanan Nasional Malaysia (UPNM) yang diwakili pendebat Nur Insyirah Ab Rahman, Ahmad Qurtubi Awwabin Azman, Iman Irfan Othman dan Nur Suraya Zulkifli berjaya mengungguli pertandingan ini, manakala pasukan Srikandi Kolej Tun Dr. Ismail (KTDI) UPM terdiri daripada Imaninah Mumtazah Abd Azazis, Nur Syazana Seruji, Siti Noralia Natasha Baharuddin dan Filda Mahashim mendapat naib juara.

Kejayaan menyandang juara oleh pasukan debat UPNM ini berjaya melayakkan mereka hadir mengadakan perkongsian melalui slot Kartini di BERNAMA Radio dengan tajuk perbincangan “Debat Belia Lahir Mahasiswa Holistik”, yang menampilkan Nur Insyirah dan Ahmad Qurtubi.

Melalui perkongsian ini, Nur Insyirah menyatakan bahawa bidang debat yang diceburinya ini sebagai arena melahirkan pelajar yang holistik dan berjiwa pemimpin, di samping melatih untuk fikir secara kritis. Mahasiswa juga dilatih berfikir dengan pantas dan tepat dalam masa 30 minit yang diberikan untuk menganalisis dan mengupas tentang usul yang diberikan dan merupakan satu daripada kaedah paling berkesan untuk melatih mahasiswa dalam berfikir, bertindak dan berhujah.

Mengikuti jadual latihan yang ditetapkan serta mengekalkan amalan membaca adalah kunci kejayaan pendebat dalam sesuatu pertandingan. Apatah lagi mahasiswa juga dituntut untuk berfikir tahap tinggi agar idea, iaitu lontaran pemikiran yang dihujah atau didebatkan mampu menyerlahkan karisma dan kewibawaan seseorang. Debat juga ujarnya dapat melatih seseorang untuk lantang bersuara yang bermaksud seseorang akan mempunyai ilmu dan keyakinan yang tinggi dalam menyuarakan pendapat tentang sesuatu perkara. Lantang bersuara ini amat penting kepada seseorang pemimpin yang akan menggagaskan pembaharuan dalam masyarakatnya.

Menyentuh tentang tajuk debat yang mereka hujahkan dalam pertandingan tersebut, iaitu “Sejahtera IPT: Jawapan Kepada Masalah Kesihatan Mental dalam Kalangan Mahasiswa” dan UPNM adalah sebagai posisi kerajaan (pencadang usul), manakala UPM di posisi pembangkang. Pasukan debat UPNM mengatakan bahawa pengurusan universiti kebelakangan ini hanya memfokuskan era pandemik dan cabaran universiti menanganinya dapat melihat konteks yang lebih jitu kepada permasalahan atau cabaran yang dihadapi oleh mahasiswa universiti. Dasar IPT SEJAHTERA yang diunjurkan oleh kerajaan ini satu bukti bahawa kesihatan mental dalam kalangan mahasiswa benar-benar mendapat perhatian sewajarnya.

Sementara itu, Ahmad Qurtubi menegaskan bahawa kini tibalah masanya semua pihak bekerjasama bagi merealisasikan usaha universiti bagi melahirkan mahasiswa yang holistik dan cabaran kesihatan mental dalam kalangan mahasiswa akan dapat diatasi. Berhubung isu ini juga, beliau menggesa agar masyarakat tidak menuding jadi kepada mana-mana pihak, tetapi berusaha untuk melihat sudut positif segala penambahbaikan yang dilaksanakan atau diagendakan oleh kerajaan, khususnya pengurusan universiti dalam mendepani isu ini.

“Sekiranya semua pihak dapat saling memahami usaha bagi membebaskan mahasiswa dan golongan belia berkaitan risiko kesihatan mental akan dapat dilakukan secara sistematik,” ujar beliau.

Ahmad Qurtubi turut mengucapkan rakaman penghargaan kepada Dewan Bahasa dan Pustaka yang memberikan bimbingan khususnya dalam penggunaan tatabahasa yang betul agar pendebat dapat menyampaikan hujah menerusi debat mereka dengan bahasa yang betul dan berkesan.

Mengakhiri perkongsian, mereka berdua berharap sekiranya didapati mahasiswa mengalami simptom atau dikenalpasti mempunyai masalah mental, hendaklah rakan sebaya atau rakan terdekat melaporkan kepada kaunselor di universiti masing-masing agar mahasiswa ini dapat dibantu. Mereka juga berharap agar mahasiswa dan belia di luar sana tidak mudah berputus asa dan sentiasa berfikiran positif dalam mereka menjalani kehidupan mereka sebagai mahasiswa. Tindakan segera oleh rakan di sekeliling akan boleh membantu pelbagai pihak menangani isu ini secara terancang. Pertandingan debat ini telah menyaksikan kejayaan terunggul pasukan debat daripada UPNM apabila Iman Irfan Othman mengungguli Anugerah Pendebat Terbaik Keseluruhan, dan Ahmad Qurtubi Awwabin pula menerima Anugerah Pendebat Terbaik Peringkat Akhir.


Debat Belia Angkat Tema Mahasiswa Belia Nadi Negara Perkasa

YB Datuk Seri Dr Noraini Ahmad, Menteri Pengajian Tinggi, Datuk Seri Dr Noraini Ahmad telah memperkenalkan beberapa strategi yang perlu dilaksanakan oleh semua warga pada peringkat institusi pendidikan tinggi (IPT), seperti di universiti awam (UA), universiti swasta, politeknik dan kolej komuniti dalam Amanat Tahun Baharu 2022 diberikan  perhatian oleh warga akademia.

Amanat itu menjelaskan Rangka Tindakan Kesejahteraan Pendidikan Tinggi (Sejahtera IPT) wajar dijadikan misi dan visi utama dalam mendepani cabaran pandemik dengan tujuh strategi utama untuk meneruskan momentum kecemerlangan warga akademia ke peringkat seterusnya.

Tema Mahasiswa Belia Nadi Negara Perkasa yang diangkat dalam Pertandingan Debat Belia telah berlangsung sejak 26 hingga 28 Mac secara dalam talian dan acara kemuncak dilakukan secara fizikal pada 9 April 2022 dengan jayanya.

Sebanyak 14 pasukan dari institusi pengajian tinggi Malaysia telah menyertai program yang turut dijayakan dengan kerjasama pengurusan Kolej Tiga Belas (K13), Kelab Debat Bahasa Melayu UPM (KDBM Putra) dan Dewan Bahasa dan Pustaka (DBP).

Usul debat bertajuk “Sejahtera IPT: Jawapan kepada Masalah Kesihatan Mental dalam Kalangan Mahasiswa” sangat bertepatan dengan isu kesihatan mental yang semakin meningkat dari tahun ke tahun, lebih-lebih lagi ketika mahasiswa berdepan dengan cabaran pendemik. Pembangunan intelektualisme mahasiswa, penekanan pada pemantapan spiritual mahasiswa perlu dititikberatkan untuk merealisasikan aspirasi pendidikan negara bagi melahirkan graduan seimbang dari segenap sudut merangkumi intelek, rohani dan jasmani.

“UPNM melahirkan pemimpin intelektual berkarakter dan kami tidak pernah berhenti berlatih dan sentiasa konsisten dalam disiplin latihan. Kesemua peserta juga amat meminati bidang debat di samping kami dapat memartabatkan Bahasa Melayu”  – Ahmad Quurtubi Awwabin Azman, Pendebat Terbaik dari UPNM.

UPNM beraksi selaku pencadang di pihak kerajaan sementara UPM beraksi selaku pembangkang. Pasukan debat Kem Sungai Besi dari Universiti Pertahanan Malaysia (UPNM) telah menjuarai Pertandingan Debat Belia Antara Kolej Kediaman Institusi Pengajian Tinggi Malaysia 2022 (DELIA2022) setelah berjaya menewaskan pasukan debat tuan rumah, Srikandi Kolej Tun Dr Ismail (KTDI) dari Universiti Putra Malaysia (UPM) di Panggung Percubaan UPM.

Pasukan UPNM meraih hadiah piala dan wang tunai sebanyak RM1000 termasuk memenangi kategori Pendebat Terbaik, sementara pasukan debat UPM yang dibarisi oleh semua pelajar perempuan berpuas hati dengan meraih piala dan wang tunai RM700. Anugerah Pendebat Terbaik Keseluruhan telah disandang oleh Muhammad Danial Haikal Muhd Zamzur, manakala Anugerah Pendebat Terbaik peringkat akhir disandang oleh Ahmad Quurtubi Awwabin Azman, kedua-duanya dari UPNM.

Pasukan Kem Sungai Besi UPNM dibarisi oleh Nur Insyirah Ab Rahman, Ahmad Qurtubi Awwabin Azman, Iman Irfan Othman dan Nur Suraya Zulkifli. Tahniah juga kepada Naib Johan sebagai pihak pembangkang kepada pasukan Srikandi KTDI UPM terdiri daripada Imaninah Mumtazah Abd Azazis, Nur Syazana Seruji, Siti Noralia Natasha Baharuddin dan Filda Mahashim telah mempamerkan pendebatan yang cemerlang.

Bagi tempat ketiga terbaik yang hebat dengan hujahnya diraih oleh pasukan Mahallah Sumayyah dari Universiti Islam Antarabangsa Malaysia (UIAM) dan pasukan Lembah UPNM yang merupakan pasukan kedua UPNM. Kedua-dua pasukan mendapat hadiah RM400. Penyampaian hadiah disampaikan oleh Encik Abdullah Arshad, Timbalan Pendaftar Kanan, Pejabat Timbalan Naib Canselor Hal Ehwal Pelajar dan Alumni UPM.

Turut hadir bersama-sama ialah Profesor Madya Ir. Dr. Ahmad Shukri Muhammad Noor, Pengetua Kolej Tiga Belas selaku Penaung merangkap wakil penganjur utama, iaitu Sekretariat Akademik dan Sahsiah, Majlis Perwakilan Kolej, Kolej Tiga Belas, UPM sesi 2021/2022.

Prof. Madya Ts. Dr. Jessica Ong Hai Liaw, Pakar Psikologi Bahasa Universiti Pertahanan Nasional Malaysia dan Felow Kluster Wanita dan dan Masyarakat, Majlis Profesor Negara.


Dijangkakan Dua Juta Kenderaan Guna Lebuh Raya Menjelang Aidilfitri – PLUS

Untuk mendapatkan maklumat terkini, ikuti kami melalui Telegram

Kuala Lumpur – PLUS Malaysia Berhad (PLUS) menjangkakan kira-kira dua juta kenderaan bakal menggunakan lebuh raya pada waktu puncak menjelang sambutan Hari Raya Aidilfitri, terutamanya pada penghujung bulan Ramadan.

Orang ramai dinasihatkan supaya merancang perjalanan pulang ke kampung dengan lebih awal supaya tidak terperangkap dalam kesesakan trafik.

“Hari-hari puncak bermula 29 April hingga 9 Mei, jumlah trafik harian boleh meningkat sebanyak 25 peratus, iaitu dua juta kenderaan sehari berbanding dengan 1.6 juta sehari pada ketika ini,” kata Ketua Pengarah Urusan PLUS, Datuk Azman Ismail dalam satu kenyataan pada pagi tadi.

“Oleh itu, kami menyarankan agar orang ramai supaya membuat perancangan awal dan pulang ke kampung lebih awal,” ujar beliau.

Sehubungan dengan itu, PLUS akan mengeluarkan Jadual Cadangan Waktu Perjalanan (TTA) dalam waktu terdekat untuk membantu pengguna lebuh raya merancang perjalanan pulang ke kampung dan kembali ke kota masing-masing pada musim perayaan ini.

Datuk Azman Ismail turut menyatakan kesiapsediaan Pasukan Operasi PLUS bagi membantu orang ramai pulang ke kampung secara bersepadu dan menyeluruh, merangkumi pelbagai aspek, termasuklah adaptasi teknologi untuk meningkatkan tahap keselamatan dan keselesaan orang ramai.

Cuti umum Aidilfitri pada tahun ini adalah paling panjang kerana jatuh sejajar dengan cuti umum hujung minggu dan cuti umum Hari Buruh.